
OMLADINA 

LIST ZA ZABAVU I POUKU SREDNJOŠKOLSKE MLADEŽI 


POKLADE. 


Glad ih bije, 

Al’ skaču, kao da nije. 

Urliču, psiču i plakati znaju; 
Svašta, samo da laju. 

Prave lude, ko lude obučene, 

U doktora ruho, poznate bene, 
Staro u mlado; u aristokrata 
Opažaš ruke teškog alata. 

Domaćih ima dosta živina, 

U prvom redu ulazi svinja. 

I magarac tu je, svoj rod da diči, 
Al’ barem ne kriči. 

Tu ima ptica, majmuna, svašta. 

Tko će sve pamtit; ne znam i rašta: 
Razna odijela, razan im kroj; 

Tu ima svatko karakter svoj. 


I to odijelo, da, to je duša, 

A srce mora dušu da sluša, 

Pa tad bar može lijepo da kaže, 

Što duša hoće, a da ne laže. 

Glad ih bije, 

Al’ skaču, kao da nije. 

Urliču, psiču i plakati znaju. 

Svašta, samo da laju. 

Al’ docnije, docnije, 

Kad vika stane, 

Kad smijeh se slije, 

Kad suza kane, 

Da pere lice: 

Tad će se vidjet’ 

Poklada klice. 

Glad ih bije, 

Al' skaču, kao da nije .. . 

»Skromni«. 


PUT KALVARIJE. 


Namrštena čela, oborene glave, 
ko prognanik bijedan lutah čitav vijek 
gledajući mrko trag minulih ljeta 
1 tužnog života zamirući tijek. 

Uspinjuć’ se k vrhu crne Kalvarije 
pito sam se često: »Zar sve laž je bila; 
priču majke, dok još bijah dijete, 
dok srkali život s njezina krila, 
varka zar je 
svila?« 

Pričaše mi često. Ja je nijemo slušah. 
No to bješe priča uvijek jedna ista, 
ne o zlatnom stablu, nit’ o grdnom divu, 
niti o dragulju, što se noću blista; 


ni sam ne znah o čem, 
tek bijaše ista. 

Sjećam se, prečesto spominjaše sreću, 
i tu riječ mi čuti najdraže je bilo; 
ne znadoh što znači, kud je ljudi meću. 

A kad jedne noći na klimavom stolu 
sagorjeti htjede voštana svijeća, 
zagrlih majku šapnuvši joj tiho: 

»Reci mi, što je to sreća!« 

A ona je dalje pričala priču, 
riječi moje ko čula da nije, 
sa usana gorki samo kliznu smiješak, 
ko tihi šapat suhoga lista, 
al’ priča ostade ista. 

Leo Miroslav Obuglien. 

MI DJECA, 


Mi smo djeca 
Topova, granata, 
Evakuacija, 

Leševa, krvi i rata. 

U našim ušima zuje 
Zvuci vojničkih truba, 
Pred našim očima lebdi 
Slika bijede, očaja, 
Glada, 

Što je legla ko oblak 
Iznad našega grada. 


Mi smo djeca jada: 

Duša nam je ranjava, 

Tijelo staračko ... 

Lutali smo 
Tamnim stazama 
I tražili 
Sunca; 

A našli smo mrak 
I muk ... 

Iskali srno čovjeka 
I našli zvijer ... 

Mi djeca jada . . . Hrvoje Ostojić. 


VRATAR KOD ZLATNE ZVIJEZDE. 

(Svršetak) 


Tako je Joža svetkovao svoje nedjelje u svo¬ 
joj komori, u svoja četiri zida, što ih je — čim se 
ono zamomčio pred tolika ljeta — sam sklepao 
od dasaka na kraju kolnice. Bio je zato izmolio 
dozvolu od staroga gospodara, dobričine, koji svo¬ 
joj družini nije kratio, da se namjesti, kako bolje 
zna i umije, samo neka radi svoj posao i nešto 
povrh toga, a ne traži previše plaće. A Joža je 
čak radio i bez pogodbe i bez plaće i bila mu je 
ova molba i prva i posljednja, što ju je uputio na 
svoje gospodare. A promijenio ih je taman tri puta. 
Prelazio od jednoga na drugoga, od otaca na si¬ 
nove sa čitavom »Zlatnom zvijezdom« i sa svime, 
što je bilo u njoj i na njoj, da mu ni jedan put 
nijesu osporili pravo na ono parče doma, što ga 
je sam sebi ogradio. I Joži u istinu nije drugo ni 
trebalo nego taj kutić, pa da u njemu spremi svoje 
uspomene i svoj život i da tu bude najzadovoljniji. 
Tu je on tako provodio časove svijetle i pune 
sreće, da se ne bi htio mijenjati ni s kim na svi¬ 
jetu, pa ni sa mladim gospodarom, što je sasvim 
protiv skromnih svojih otaca i njihove štedljivosti 
počeo da provodi život velikoga gospodina, vozao 
se u karucama, odijevao se kao kicoš i tratio 
novce po tuđini. Joža je u tome svom kutiću lako 
mogao za sebe da kaže: »Šta je moj jad i bijeda 
moja, ako sam ja vlastan da budem sretan?« Isto 
ne bi mogao da na sebe primijeni onu: »Teško 
onome, za ikoga nitko ne zna.« Malo je tko za nj 
znao, ama on je ipak imao svoje nedjelje i blag¬ 
dane i branio ih, da mu ih nitko ne pomrči i ne 
pomrsi. I što je bivao stariji, ovo svraćanje u pro¬ 
šlost postajalo mu je tako potrebnim kao drugome 
svijetu piće ili pušenje duhana ili druga kakva 
strast. Sve više živio je u svojim uspomenama i 
što je zbilja postojala teža i kruća, to je on dublje 
zaronio u svijet svojjih tsanja i u njemu tiiažio 
utjehu i odštetu za sve ono, što mu je udes us¬ 
kratio. Naročito grabio je vazda novu snagu iz one 
dvije slike — one manje sa djetetom i duhovni¬ 
kom, i one druge velike, klincima u stijenu zabo¬ 
dene s vašarski šarenim likom majke čudotvorne, 
što je bila tako neiskazano ljupka i umiljata, da 
se na njenom pogledu gubila svaka gorčina. I 
doista iz obje te slike izlazilo je naročito svijetlo 


i toplina, što je jadnu komoru pretvarala u sjajno 
prebivalište, u čarobno carstvo tlapnja o vječnoj 
dobroti. 

Te je utjehe Joža doista i trebao. Jer eto što 
se dogodilo! Sjedi tako Joža jednoga dana i čuva 
kapiju Zlatne zvijezde, kad eto ti namjeri se tu 
nekakov gospodin, čeljade što li, kakvo još nije 
prolazilo ispod njezine veže. Bio je mlad, -ugojen, 
obrijan i neiskazano nadut, u dugačkom kaputu od 
modra sukna sa zlatnim pucetima, na glavi mu 
kapa kao zdjela sa zlatnim rubom, na kojemu su 
bila nekakva crna pismena. 

Stranac stane se ogledavati, najprije kućom 
iznapolja, onda po veži, zaviruje na dvorište pa u 
trijem i najposli^e se ustavi pred Jožom. Joža ga 
uslužno zapita: 

— Što tražite? Ja sam ovdje vratar. 

— Fi ste fratar? izbeči na nj došljak vode¬ 
naste oči; jednom rukom na leđima, drugom upi¬ 
rući u Jožu. Baš mi je to fina fratar! No, tražim 
kosbodina. 

— Gospodara tražite? Eno ga u kući, prihvati 
Joža i rukom pokaže preko ramena spram tri¬ 
jema. Misli Joža, kakva mi je to mušterija i što 
li hoće tu. Iza malo vremena eto ti ga natrag 
s kelnerom, i ovaj rekne Joži neobično blago: 

— No Joža, pokupi se odavle, ovo je novi 
vratar, gospodin portir. 

— Gospodin portir? Novi vratar? Joži se ove 
dvije riječi zabodu u mozak kao dva trna. Nije 
mogao da progovori, jer naprosto nije ništa ni ra¬ 
zumio. Bez riječi digne se, uzme svoj tronog i 
uputi se spram dvorišta. Pratio ga je stari Bundaš, 
a na dvorištu dotrči mu u susret Ador i sad sve 
troje zajedno otpute se u komoru, Joža u sredini 
a pas i ptica s obje mu strane. Kad iza njih zaori 
takav urnebes od smijeha, kako ga Joža još nije 
čuo. I smijeh taj bio je kao tuča šiba i nikad mu 
se put do njegova utočišta nije učinio tako dug. 
Došavši u komoru kušao Joža da razmišlja, što to 
sve ima da znači? Ali još nije pravo ni mogao po¬ 
četi da razmrsi tu zagonetku, kad napolju zaori 
tvrd i nesmiljen glas: 

— O Joža, fratre, vraže, gdje si? Ovamo te, 
lijenčino! Burad iznesi iz podruma. I onda valja 

pomesti i očistiti kabinet za gospodina portira. Ne 
ćeš ti više dangubiti i besposlici ti na kapiji! 

Tako je Joža nanovo ponio breme iz svojih 
dobrih godina a na plećima od starosti krhkim i 
lomnim. Ponio i nosio, jer što je mogao? Kad nije 
više smio da bude čuvar vrata Zlatne zvijezde, on 
će opet biti njezin najvjerniji sluga i poslenik, jer 
— tko ne radi, neka i ne jede. A živjeti se mora, 
dok Bog hoće. Kako je Joži bilo u srcu, zar je 
itko za to ikada pitao? Zar je itko ikada pitao 
kao onaj jedini put, što ga je u davnoj davnini pi¬ 
tao čovjek: »Boli 1* te, Joža?« 

Oprtio se iznova jarmom pa će vući, dok je 
u njemu duša, ne pitajući, ne govoreći, sada još 
manje nego i prije. Jer nema, tko bi i njemu htio 
da progovori prijatnu besjedu ili dvije, Starih je 
gospodara nestalo, a novi, mladi — no on se po¬ 
gospodio, učio škole, Jožu jedva i vidio. A sad 
kad se vratio i da će preuzeti upravu Zlatne zvi¬ 
jezde, uvodi sve neke novotarije i prva je eto taj 
potur ili potir, bijes mu iga zna, kako li se to zove 
po novoj modi, a prva žrtva Joža, stari Joža, naj¬ 
stariji u kući i jedino još u njoj živo čeljade od 
nazad toliko i toliko godina. 

Ama o tome nitko ne vodi računa, a ni sam 
Joža. Jer što bi mu i kasnilo? Valja nositi, što 
Bog kome dosudi, ta najposlije, što ga se i tiču 
sve te novotarije. Samo neka je njemu njegova 
komora, a u ostalom nije mu nikada ni u snu do¬ 
lazilo, da bi mu se taj kutić mogao osporavati ili 
čak oduzeti. Nije li to njegovo utočište i jedina 
obrana? Tu je bio 'jedino siguran, da ne će su¬ 
sresti, što ne voli da gleda, ni onoga debonju sa 
zlatnim pucetima ni onu vojsku trakastih i uštir- 
kanih kelnera. Što su bili drzoviti i naduti! Ali 
ne stoji li u ovoj crnoj knjižici, da su blaženi po¬ 
nizni? I nije li Joška rođen da pregori, da trpi i 
da šuti? 

— Joža, Jožaaa! orilo se po kući i gonilo ga 
uzduž i poprijeko kao u mladim danima, ama kosti 
nijesu više mlade, one se krše i pucaju, a noge 
klecaju, u prsima svira bolna muzika, za srce i ne 
pitajte. I još — a to je bila najgorča kušn ! a — 
treba da čisti i da redi »kabinet« novoga vratara, 
treba da mete, praši, da nosi drva i da loži vatru, 
štaviše, treba da mu čisti cipele i još da sluša, 
kako ništa ne razumije i kako se u takvoj kući 
može držati ovakva nakaza — živi grob! 

Međutim je nastalo u Zlatnoj zvijezdi ne¬ 
obično komešanje. Naiprije puče glas, da je stara 
kuća prodana. Prodana Zlatna zvijezda i dobit će 
nova gospodara, ali ne od krvi starih, kao što je 
bivalo dosada, nego sasvim strana. I on će ispre¬ 
miješati sve, da ne će ostati kamen na kamenu . .. 

Za malo prestajao .svaki rad. Kućna se čeljad 
ustumarala po kući, prtila kovčege i namještaj, 
ponijela zavežljaje i vreće i ostavljala kuću. Kola, 
jedna po jedna, odvezla stolove i ormare i drugo 
pokućstvo, odvezla na vrata, što ih je Joža tako 
dugo i vjerno čuvao. 

Jožu nitko više ne zaziva i ne treba. Bespo¬ 
sleno stoji na »svojoj« kapiji i gleda bespomoćno 
i ništa ne shvaćajući, kako to Zlatna zvijezda 
ostavlja svoju kuću na rođena vrata. Nitko se na 
Jožu ne obazire, ne pita, ne — sluša ga, kad po 
staroj navadi opominje i kara zbog nereda i neči¬ 


stoće. Jer srećom nije bilo više ni onoga »potura«, 
da ga Bog potare. Bio je prvi, koji je ostavio kuću. 
I jest mu bio neka pokora, taj vratar od sto dana, 
kako ga je nazvala sudoperka Klara. Ustavi se 
časom pred Jožom s velikim zavežljajem na glavi. 

— No, Joža, fratre, što veliš, gradit će se 
palača? 

— Joža izbeči oči u nju, kao da ne razumije, 
samo je pita po staroj navadi: 

— A kud ćeš ti? 

— Pa, eto, selim. Idem u strine Mare, a onda 
u novu službu. Našla sam je već. Kod bijeloga la¬ 
buda. Dobra plaća! A kuda ćeš ti? 



SL. 1. PRAVOKUTNI SKLOP BRVNIH STIJENA (STR. 171.). 


Kuda će on, Joža zar? Jožu samo nešto bočne 
u srce. Kakvo je to ludo pitanje? Kuda će on iz 
Zlatne zvijezde? 

Joža pogleda za ženom s nepovjerenjem. Stoji 
tako već drugi dan i gleda. To zar zazbilja Zlatna 
zvijezda odlazi, odlazi, gasi joj se svijetlo, umire? 
I sad Joža počinje shvaćati. Najednom mu bude, 
kao da ga je nešto grunulo u leđa. I što je brže 
mogao odšamuca u pravcu svoje komore. Hoće da 
se zakloni, sakrije pred nečim strahovitim, što mu 
prijeti. Oko njega tišina. Nitko ga više ne zove. 
Može tako da sjedi na svome krevetu, koliko mu 
drago, nitko ga ne treba. 

Konobari i sluge se razbježali. Samo još ostala 
kuharičina pomagačica. Stara Manda ostala i od 
ostataka živeža spremala u kuhinji ručak. Valjda 
od navade stare ili možda i zato, da još sebi skuha 
drvima Zlatne zvijezde i tako da uštedi svoje. 
Onda će da pokupi sve ostatke i ponijeti u novi 
život. 

Joža se išulja napolje. Zvoni podne. U kući 
više nije bilo živa stvora. Samo u kuhinji Manda. 

— O Joža, zar si i ti još tu? Možeš sa mnom 
da ručaš, bit će za nas oboje. 

Joži nije do ručka. Šuteći sjedne na tronožak 

iza vrata — na ono staro svoje mjesto. Sjedi i 
šuti. 

— Bit će ti žao, ako ne jedeš. Ovaj je bu- 
brežnjak baš izvrstan, mitila Manda dobroćudno 
žvačući slasni zalogaj. 



SL. 2. GOL: CRKVA NA JARBOLE (STR. 171.). 


Joška se zagledao nijemo preda se. Onda će 
Manda na novo: 

— A kamo ćeš ti, Joža, jesi 1’ već našao 
službu? 

Joža šuti, ništa ne odgovara. Šuti, kako je 
šutio čitav svoj život. Sedamdeset i pet godina 
šutnje u Zlatnoj zvijezdi. Manda priča dalje. 

— Eto ja ću svastiki: Imat ću svoju sobicu i 
kuhinjicu. Imam nešto ušteđena novca. Od toga 
ću živjeti i pomalo dvoriti. 

Manda će svastiki. A Joža, kamo će on? To 


je tako čudno pitanje. Zar je on ikada samo i 
mislio, da bi trebao tako da se pita? 

A sada, to znači, da ni njega više tu ne treba. 
Ne treba ga više Zlatna zvijezda? 

Joža se uplašio. Bez riječi uteče u svoju ko¬ 
moru, sjedne na krevet i pokuša da misli. Ali ko¬ 
liko se god upeo, nije mogao da uhvati samo i 
jednu jasnu misao. Sve mu se u glavi maglilo i 
miješalo. Bješe to kao neka strašna sanja. I zar 
kad se probudi, bit će opet sve kao i prije? Jer 
kako bi on mogao da ostavi ovu kuću? Trideset i 
pet godina samo gleda on već ove zidove svoje 
komore i slike na njima i nije li mu se život slio 
s njima u jednu nerazrješljivu zajednicu? I sada to 
ostaviti, otići, kamo? Kuda? Kako je to: dalje 
živjeti bez Zlatne zvijezde? 

Šta je to govorila Manda, ima ona svojih 
uštednja? 

Ha! bljesne u Jožinoj glavi. Skoči i stane pre- 
metati po slamnjači. Zaroni u dušeke, u slamu, iz¬ 
baci je iz kreveta, sve uzbuđenije ruje. Ništa. 
Razbacuje stvari po komori, da su se uplašili 
vjerni drugovi. Na po slijepi i gluhi Bundaš digao 
se tromo na prednje noge, zagleda se tupo u go¬ 
spodara, ko tuži se, što ga buni u njegovu odmoru. 
Roda se po komori ustumarala, da se ugne hicima 
i jastucima, što su letjeli na sve strane a perje 
prštalo kao sniježne pahuljice. I ništa. Nema ze¬ 
lene čarape. Sagnuo glavu duboko, da mu žile na 
čelu nabrekoše kao konopci. Ruke bjesomučno 
premeću po krpama i haljinama. Opet ništa. Počne 
ga oblijevati hladan znoj. Noge klecnuše. Povali 
se na prazne daske. Hoće da misli! 

— Prosjak! — bješe jedina misao, koju je 
mogao da uhvati. A onda više ništa. Uskomešalo 
se u glavi kao ovo perje po komori. 

Prođe tako noć i dan i opet dođe noć. Nitko 
ne pita za Jožu. Leži kao klada ni živ ni mrtav. 
Htio bi da se digne, htio bi, a ne zna šta bi. Ne 
zovu li ga? Joža, vratar, fratar, do fratra, gdje si? 
Ah neka zovu! Nije li danas nedjelja? Sve je tako 
tiho. A on je tako umoran i pospan. 

Šta je to? Nešto ga dirnulo u ruku. Da nije 
Ador ili Bundaš. Bit će da su gladni. Samo da 
može da se digne i da im poda hrane. Šta je to 
samo s njim? Stane da se napreže, iz -svih sila 
kuša da se digne. Ne može. Ruke kao komadi 
olova. A sad u ušima zašumi, kao da je u njima 
vrtuljak. Ah Bože! To zar već dolaze vašarska 
kola. Puno je dvorište. A Joža ne može napolje 
da načini red. Bit će strašan đarmar. I uvijek još 
dolazi svijet. I vruće mu je, izgorit će. 

Onda uneke ošine ga tračak hlada. To su se 
vrata otvorila. Dolaze, da ga dignu. Nikada mu 
se to još nije dogodilo, da bi ga morali buditi. 
Govore. 

— Naravski, i to treba sve srušiti, rekne 
netko. A nu, tko to tu leži? 

— Ao Joža, zar si ti još tu? Zar su na tebe 
zaboravili? — pita drugi glas. 

Joža čuje, ali ne može da odgovori. Jedva 
glavom miče. Čiji li je to samo glas? Bit će jed¬ 
noga od gospode, što su dolazila na pivo u Zlatnu 
zvijezdu. 

— Bolestan je, — opet će taj glas. — Joža, 
čuješ li me? 

Jožine zaklopijene oči jedva primjetljivo za- 
trepte. 

Nečije ga ruke stanu opipavati. Onda opet 
onaj prvi glas: 

— Valja s njim u bolnicu! 

Jožu prošikne od glave do pete. U bolnicu, 
on, Joža? Prije u crni grob. Napne se nadčovječ- 
nim naporom, da bi progovorio. Sav se grčio u 
sebi. Žile će da popucaju. A ipak ništa se na njemu 
i;e vidi, jedva trzaj ruku i nogu. Najposlije istrgnu 
se iz prsiju nejasni zvuci: 

— N ... n ... ne lb ... b ... Ostalo se utopilo 
u muklom hroptanju. 

— Hm, primijeti drugi glas. Izgleda, ne će mu 
ni trebati više ni bolnice. Trebat će samo nekoga 
naći, da ga dvori do kraja. 

— Ne će mu trebati bolnica? Shvati Joža i 
onda odjednom saznade, da to znači kraj. Dakle 
umrijeti. Pa to je dobro. Kako se nije sjetio na 
ovaj izlazak iz ove neprilike! Pa, u ime božje, 
kad već treba seliti, neka je u vječnost. Bože, 
oče, srniluj se! 


Ane zar nije bio npegov grob, kad je pošao mimo 
u školu, da pohodi svoga gospodina. Jest, on je. 
To su njegove modre oči. Evo ga sve bliže k Joži. 
Još korak — dva. 

Ne boj se, Joža mali! Evo tvoga učitelja. Di¬ 
gnut će svoje bijele ruke i položit će ih Joži na 
tjeme. Nitko ti ne može onda ništa. Oh, što je 
bilo slatko i drago. I tako mu je dobro. Nikada 
mu još nije bilo tako dobro. A gle i grba se nje¬ 
gova izravnala i noge ispravile. 0 Bože, slava ti! 

Kroz otvoreni prozor ulazio je svježi jutarnji 
zračak. Joža više ništa ne osjeća. Netko mu otire 
znoj sa čela. Joža ni za to više ne zna. Duša se 
njegova već odvojila od tijela, drži se samo još 
jednim krajičkom o lomne kosti. Tako joj je lako 
i svijetlo! 

Baba Klara — nju su bili poslali, da isprati 
Jožu na posljednjem izlazu — prekrsti samrtnika 
i izađe, da ostavi dom, koji se rasuo. 

Neko vrijeme ostalo sve mimo i tiho. Kroz 
prozor ulazili su prvi traci jutrenjega sunca. Ka¬ 
da I’ ispod obješenih haljina išeta roda. Bila se 

Obuzme ga neobičan mir. Izgledalo mu, kao 
da se zatvaraju neka vrata, polako, ama zatvaraju 
se. Čuli se doduše još koraci i neke riječi, nešto 
je i šuškalo oko njegova kreveta, čuo je čak, kako 
se otvara prozor. Ali sve to njega više ne dira. 
Htio bi samo da pogleda u onu sličicu na zidu, 
ali ne može glavom da krene. Ali zar ona sama 
ne silaze k njemu? I kakvi su to samo bijeli 
rojevi i svjetalca, što igraju kroz pomrčinu i do¬ 
laze spram njega? Čitavi nizovi i hrpe dolaze sa 
svih strana. Dječica sa svjećicama, ljudi s fenje¬ 
rima. I u njegovoj je ruci fenjerić. Ah što je veseo, 
da mu je u ruci. Kako pucketa plamen! A za ruku 
ga vodi tetka Julka. Zar je ona još tu? Ta to je 
on zar još mali dečko i ide s tetkom Julkom na 
zomicu. A ova dječica oko njega? Gle svatko 
ima dva krioca na ramenu. I sad i zvona zvone. 
Tu je i oltar. Pjevaju. Orgulje bruje. Tetka Julka 
odmata svjećicu sa gužve, što ju je čuvala od go¬ 
dine do godine. 

I zabijeli oko oltara. Tu su ta dječica krilata, 
anđeli! I među njima, tko to silazi s oltara? Silazi 
i prilazi Joži. 0 Bože, crna prilika, visoka, sa 
zlatnom kosom i srebrnom zvijezdom. Njegov 
kateheta! Dakle ipak nije umro. Ono kod svete 


sve vrijeme zaklonila. Oprezno diže nogu za no¬ 
gom. Oprezno ispituje, nema li koga u komori. 
Bila je smršavila, ali perje naraslo na krilima i 
repu, lijepo crno, dugačko perje ispod bijeloga. 
Traži po kutovima, među krpama, prekapa klju¬ 
nom po gnijezdu. Gladna je. Već nekoliko dana 
što nije dobila hrane. Približi se krevetu. Pipne 
kljunom po gospodaru. Ali odmah s užasom od¬ 
skoči. Perje joj se nakostruši, dršće od neke groze. 
Onda se ustrča po komori od zida do zida, hoće 
da probije stijene i da od neke strave utekne 
odavle. Ali stijene ne popuštaju. Tvrde su i za 
rodin ražanj. Tako srne i blizu prozora. Stane 
odjednom. Nije li je nešto oprljilo s onkraj ove 
svijetle plohe, po kojoj je ona negda uzalud ku¬ 
cala, da joj se otvori? 

Skoči na dasku. Spas! Isturuje kljun, zatrepti 
krilima, diže noge. I suviše ovi daleki glasovi, 
mnogobrojni, milozvučni, slatka muzika, ne zove 
li, ne vabe li iz onih dalekih krajeva, odakle do¬ 
pire i čudni miris vode i drugih divnih stvari? 

Ne, tu sad ne treba ništa drugo, nego ras¬ 
krili perje, što je dalje mogla, podigni noge, za¬ 
hodi ražnjem u plavetni zrak i vini se u stakleno 
prozirno prostor je. 

Najprije se još nekoliko puta spuštala nad 
baščom, nogom strugala po grmlju i šikarju, a 
onda se dizala, dizala, grabila krilima sve više 
zraika, dok najposlije ne osvoji visinu, i u pra¬ 
vilnom zamahu krila ne zaplovi pučinom, pa sve 
više nebu pod oblake. Mislite, da je pošla za 
svojim gospodarom? Ah nije, ne sežu tako daleko 
krila nikoje ptice; eno je, gdje odjednom oštro 
zaokrene, pa put Drave i njezinih žaborodnih 
ritova. 

Na ledini gradskoj opet se bije bojak. Divlja 
vika prati mukle udarce nogama po lopti. Vjež¬ 
baju se gradska djeca, da bi u narednoj utakmici 
iznijela pobjedu. Bjesomučno leti lopta i pada 
kud treba i kud ne treba. Jato za njom raspaljeno 
juri. Noga se diže, zamahne i zahvati — maleno 
đače po turu. Stane ga vrištanje i jauk. 

— Pa šta stojiš, bolan, tu na putu i prodaješ 
zijake? psuju igrači i bez daha nastavljaju bijesnu 
nogometnju. 

Mali se naslonio čelom o kestenovo stablo, 
plače. A kad vidi, da nitko ne pita za njegove 
suze, digne glavu, da nastavi zavidno gledati »ple¬ 
menitu« igru, kadno mu slučajno preleti oko po 
vedrom nebu. Uzrujano pokaže rukom u vis i 
vrisne: 

— Roda, glete, roda! 


Nekoji obustave igru i to tako naglo, da se 
prvak iz čete nagnuvši bježati za loptom ne¬ 
zgodno našao, lopta mu se namjerila među no¬ 
gama, pa ga srušila. 

Stane grditi i psovati, što ga je nosilo grlo. 

— Kakva roda, šta će nam roda? Kao da 
još nijeste nikada vidjeli rode? 

— Da nije možda Jožina roda? vikne jedan. 
Glete samo, kako čudno leti, sve se nešto ljulja... 

— Manite. Zar smo došli ovamo rode gle¬ 
dati? zapovjedno viče vođa. Ovamote vas. Pazi 
na gol! ... 

♦ 

Pošto iznesoše Jožino mrtvo tijelo, viđali su 
radnici, što su rušili Zlatnu zvijezdu, još nekoliko 
dana veliko mesarsko pseto, sasvim omršalo, šu- 
gavo i oronulo, kako se teške muke proteže po 
dvorištu njuškajući po zemlji, bi reći, nešto traži. 
Bilo je slijepo i gluho. Jednoga jutra nađoše ga 
mrtva na pragu Jožine komore. 

Jožu zakopaše na općinski trošak, jer mu se 
posljednji gospodar odselio, a novi se kratio, da 
plati pokop. Kad je došla Jožina komora na red 
da se ruši, nađoše ljudi pod hrpom sijena u rodi¬ 
nom ležaju zelenu čarapu debelu kao kulen, krcatu 
novcima bakrenim i srebrnim. Bilo je oko dvije 
hiljade forinti. Jagoda Truhelka. 


IRIS. 


Zar, Iris, te lijepe se šume još sjećaš? 
I izvora onog na podnožju brijega? 

I sjećaš se, Iris, da tako k6 danas 
Na zemlju se spuštahu pahulje snijega? 


Zar sjećaš se možda još ovoga panja? 
Ta gledaj i on tu još stoji ko prije. 

0, budimo opet sad malena djeca! 
Kad tako se ništa promijenilo nije. 


Zar, Iris, ti plačeš? Zar plakati znadeš? 

Ta gdje je to dijete, što vazda se smije? 

Zar, Iris, te ozbiljne oči su tvoje? 

Zar ti si to veselo dijete od prije? 

Mira Weiss. 


NEKOM GOSPODINU. 


Gospodin neki je reko 
U vatri govora svoga, 

Časti nitko da nema, 

Kom viri kroz cipelu noga. 


Dok jedni su s cipelama 
Finim bez obraza bili, 
Drugi su duševnu podlost 
Sa sjajem obuće skrili. 


Visosti, slažem se s Vama, 
Samo me dobrano čudi, 

Što vidjeh cipelu trošnu 
Kod mnogih poštenih ljudi. 

Ako kroz cipelu zdrtu 
Prsti se hoće da smrznu, 
Ipak poštenje ih resi 
Veće od onih u krznu. 


Čudim se, svjetlosti Vaša, 
Kako to vidjeli niste, 
Zaboravili na drugo 
Kraj sjaja cipela Vi ste. 

Shvatit* Vi ćete jednom, 
Da niste bili u pravu. 
Izvana čovjeka sudit* 

Umu ne doliči zdravu. 


Cipele, visosti, znajte, 

Ne čine ljudima ljude; 
Glupo bi tražiti bilo 
Mudrost u odjeći Budhe. 


V. Ivičić, 

DOBAR JE NAŠ ČOVJEK. 

(Svršetak) 


Kad to nikako nije išlo, dobije nalog pričuvna 
kompanija našega bataljuna, da se pomakne pre¬ 
ma desnom krilu. Tako i bi. Nije se tu pitalo, da 
li sunce pali, je li opasno, već na vrat na nos — 
i za nekoliko časaka nalazila se hrvatska satnija 
uz neke gubitke na određenu mjestu iza desnoga 
krila. 

Brđani i gorštaci najbolji su vojnici, jer su 
već od kuće naučili oskudijevati i patiti se, dok 
stanovnici bogatih plodnih ravnica niti izdaleka 
ne mogu toliko podnijeti; hrabri mogu biti i jedni 
i drugi. 

Kad smo stigli u blizinu od kojih četiri sto¬ 
tine koraka, osjetili smo, da protivnička vatra je¬ 
njava, što je značilo da se srpske zalazne čete 
povlače. U isto vrijeme naiđe desno krilo naše na 
dva čovjeka sakrivena u grmlju jedne šume. Le¬ 
žali su potrbuške, a bili su pokriveni lišćem i 
granjem, tako te ih je samo vješto oko moglo pri¬ 
mijetili. Bila su ta dvojica od onih i onakvih 
ratnih dobrovoljaca u srpskoj vojsci, koji su svo¬ 
jom neprispodobivom od važnošću i samozatajom 
često više učinili pojedince već čitave satnije. Ko¬ 
like li smjelosti, sakriti se i pustiti, da čitava 
jedna brigada protivnička prođe preko njih, a oni 
onda, da iza njezinih leđa ispitaju snagu vojske 
(topove, strojne puške, pješadiju), pa da prvim 
mrakom ili zorom, tko bi znao kako i gdje, pri¬ 
jeđu kroz redove odnosno poljske straže protiv¬ 
ničke i da se nađu opet kod svojih sa sigurnim 
vijestima. I upravo radi ovakvih izvidnica bila je 
i naša brigada dobrano zaposlena sa posadom na 
Jabuki. 

Dakako, da ovakvi ljudi na svakom koraku 
obračunavaju sa svojim životom, jer zadaća je 
njihova nada sve teška. I ova dvojica su se očito 
bili oprostili sa suncem, kad su ih silom izvukli 
iz grmlja. Svaki je bio od njih oboružan puškom i 
bajunetom, dok su oko pojasa imali čitav niz 
naboja. 

— što tu radite? — upita jedan poručnik, 
koji je vodio desno krilo satnije. 

Nema odgovora. 

— Ne razumijete li, što vas pitam? 

Nema odgovora. Obojica su gledala nepo¬ 
mično i uporno u svoje dvije puške, koje su im 
međutim vojnici bili oduzeli. 

— Postrijeljajte ih! — doviknuo je netko s 
desna na njemačkom jeziku. 

— Pa nijesu nam ništa učinili, — oglasi se 
jedan naš momak. 

Obje komite biše predane jednoj patroli i ot¬ 
premljene do brigadnoga zapovjedništva. 

Svaka borba na bodove bila je suvišna, jer se 
srpska zalazna četa pravodobno povukla. Neko¬ 
liko ranjenih bio je sav plijen. 

Nakon zauzeća Jabuke bi određen počinak 
do ponoći, a iza toga se imalo nastaviti s napre¬ 
dovanjem. Momci su već bili polijegali na isušenu 
travu i borovicu, koje je tamo na pretek bilo; 
svaki je smio otvoriti po jednu konzervu, jer 
opskrbni tren još nije bio stigao radi neprohodnih 


staza i puteva. Cestš, tamo nije bilo, a putevi su 
bili u tako lošem stanju, da su pješaci voljeli ići 
ravno poljem. Bilo je momaka, koji su svoju kon¬ 
zervu već ujutro bili pojeli, tako te im sada nije 
preostalo drugo, već glodati tvrdi dvopek. Me¬ 
đutim su satnijske kuhinje spremile kavu s nešto 
ruma, tako te su momci ipak imali čime da ugriju 
želudac. Vatra se dakako nije smjela ložiti, no 
satnijske su kuhinje čitav dan nosile vruću kavu 
na konjima u dobro zatvorenim sanducima, koji su 
iznutra obloženi jastucima. Kava je bila vrela, kao 
da su je upravo skinuli s vatre. 

Sumrak se stao hvatati. Neki se vojnici sti 
snuše uz svoju vjernu pratilicu pušku, a neki gri- 
skahu još dvopek i pijuckahu od ostataka kave iz 

kuhinjskih kotlova. Uto se javi izvidnica, koja je 
na kojih pedeset koraka stajala kod jedne vrleti* 

— Eno srpske patrole! 

Odmah pođosmo nekolicina s kapetanom, da 
vidimo, što je. Na jednom položitom proplanku 
ležalo je šest srpskih vojnika, tamno zelenkasto 
odjevenih. Ležali su potrbuške i motrili su prema 
nama gore. Jedan od njih pripaljivao je cigaretu, 
što se u nastalom sumraku dobro moglo razabrati. 

— Eto, vidite, kako se na patroli ne smije 
pušiti; odaješ samoga sebe. Jeste li vidjeli? — stao 
je tumačiti kapetan vojnicima. — To ne valja. 

— Kako su daleko? — zapita kapetan 
momka, koji je u satniji vrijedio kao najbolji stri¬ 
jelac. 

— To je sad teško reći, nije sasvim jasno, ali 
ja mislim da mjesni dalje od osam stotina (koraka), 
— odgovori strijelac nakrivivši pri tom kapu na 
glavi. 

— Nema niti pet stotina — upadnu drugi. 

— Čini vam se, jer ide mrak, ali osam stotina 
ne fali —- potvrdi odlučno momak nakrivivši kapu 
još većima. 

— Da vidimo — oglasi se kapetan — ajde, 
pošalji im jednu (kuglu). 

Momak poravna kapu na glavi, prekrsti jednu 
nogu preko druge, pritegne pušku jače uz bok i 
ne rekne ni riječi. 

— Dakle, što je? Kako dugo to treba? — 
opomene ga kapetan. 

— Gospodine kapetane, ja ne mogu; ne mogu 

sam. 

— Kako ne možeš? Koliko si ib dosada sma- 
zao? — izdere se na nj kapetan, ozlovoljen, što 
se momak usudio usprotiviti se. 



SL. 6. NIN: SV. KRIŽ (STR. 171.). 


— Drugo je ono. Pucao sam, ali ne znam, 
jesam li koga pogodio. Možda jesam, možda nije« 
sam. A ovdje, da od onih tamo ostane koji ležati, 
a ja sam sam pucao, onda sam ga sigurno ja ubio, 
— razjasni dobroćudno momak. 

— Dobro dakle, — udobrovolji se kapetan* 
njih šest, pa vas šest, da vidimo. 

Šest hitaca prasne na jedan znak, šest laneta 
zvizne zrakom i što bi pljesnuo, podigne se neko¬ 
liko oblačića sasvim kraj patrole. 

— Jesam li rekao, osam stotina, — slavodo¬ 
bitno će strijelac. 

Patrola se povukla osjetivši pogibao i ne¬ 
stade je iza brda. Stradao nije nitko od nje. 

Počela se spuštati noć, iz gudura i uvala di¬ 


zali su se bijeli pramovi, koji su sve većma oba¬ 
vijali proplanke Jabuke, dok se napokon doline 
ne pretvoriše u ogromna bijela jezera. Posvuda za¬ 
vlada mrka noć, koju je tu i tamo prekidalo sna¬ 
žno hrkanje umorne momčadi. 

Kao što je bilo bezglavo napredovanje naše 
u smjeru Sjenice s točno označenim danima, kad 
ima onamo stići, ne pitajući hoće li biti zapreka, 
tako je bilo i bezglavo njezino uzmicanje po 
istom putu preko Čajnice do Goražde (bosanske 
Nizze), gdje se imala ukopati i držati stara joj već 
otprije dodijeljeni odsjek Foča—Goražde uzduž 
Drine. 

Vraćajući se sa posljednje strateške točke, 
koju je naša brigada bila postigla, služila se i ona 
onim najnedostojnijim ratnim pravom ili bolje obi¬ 
čajem, da se za svako zaposjednuto mjesto uzi¬ 
maju taoci. 

Riječ talac spominje se već u najstarijoj po¬ 
vjesnici roda ljudskoga i sačuvala se sve do 
danas zajedno sa svojim nedostojnim značenjem. 

Tko može za koga jamčiti; osobito u vrijeme 
rata; ne može otac za sina, niti sin za oca, ne 
može mati za kćerku, niti kći za majku; ne može 
u takvim teškim vremenima čovjek niti za sa¬ 
moga sebe da jamči, a kamoli za druge, njemu 
često puta nepoznate, možda i njemu ne baš 
sklone ljude. Ali, eto, da se selo, gradić, grad ne 
pobuni, mora da da svoje najistaknutije ličnosti: 
načelnika, župnika, učitelja. Dogodi li se štogod 
u onom mjestu, odakle su ona trojica, onda već 
prema težini slučaja (pobuna, ubijstvo mjesnoga 
zapovjednika ili slično) mora jedan od njih da 
plati glavom: jedan, dvojica, a možda i sva trojica 

Kako je bilo više mjesta, kojima je naša br r - 
gada prošla, bilo je i mnogo talaca. Taoci su bili 
podijeljeni radi prehrane na satnije, tako da je 
svaka satnija imala nekoliko njih. I naša satnija 
(odnosno naš četvrti vod) dobila je učitelja i ne¬ 
koga boljega trgovca iz Nove Varoši. Dakako, da 
se za ove ljude nije ništa napose ili više kuhalo. 
Obojica su bili slabašni i kanda boležljivi stariji 
ljudi. Nigda ih nijesmo vidjeli razgovarati između 
sebe, šutjeli su kao zaliveni. I kad bi ih tkogod 
što zapitao, tek bi kimnuli glavom u znak da se 
slažu odnosno ne slažu. Osobito je dirljivo bilo 
gledati njih dvojicu, kako u prikrajku gdjegod 
sjede i čekaju, dok dođe na njih red, da dobiju 
štogod iz satnijskoga kotla. Dakako da sa sobom 
nijesu imali ništa, niti kašike, pa su im vojnici da ¬ 
vali svoje kotliće i kašike. Poljska pekara nije 
nipošto s njima računala, tako te se za njih nije 
ni dobivao kruh. No tu su momci bili domišljati i 
dobroćudni. Oni su pitanje kruha za te patnike 
tako riješili, da se čitav vod stavio u jedan red 
zatim su dvojica jedan s praznom kapom a drugi 
s nožem u ruci išla od momka do momka, te bi 
svakomu od njegova hljeba odrezali kus kruha, 
dok kapa nije bila puna, prepuna. I to je, da¬ 
kako, dostalo za onu dvojicu talaca, koji su do¬ 
duše stradali na pravdi Boga, ali koji su imali 
prilike vidjeti, da čovjek, koji može biti gori od 
zvijeri, može biti i dobar kao janje. 

U bezbrojnom mnoštvu znanstvenih knjiga, 
tvornica, strojeva, oruđa, topova, pušaka, mina, 

zrakoplova — ovi sitni događaji, koji su se zbili 
kod trinaeste satnije bivše pedeset i treće hrvat¬ 
ske pukovnije svijetle snagom najvećega obreta. 
To je ona duboka nenaučena uljudba, koja dolazi 


s čovjekom na svijet i koju treba čuvati i nje 
govati. 

— Stoj, Drino, vodo hladna, stoj! 

V- Kralj« 


DOMOVI MIRA. 


KRIŽ NASRED GROBLJA. 

Put nebesa nasred groblja siže 
Golem križ; i Krist je piopet na njem. 
Njegov pogled puni pouzdanjem, 

Ko da zove: »Dođite mi bliže!«. 

Naokolo grob se uz grob niže, 

Kraj njih vrbe sa žalosnim granjem 
Pune svakog’ nekim počitanjem, 

Te se srce k Višnjem Bogu diže . . . 

Kada zvonce sa vrata zabruji, 

A povorka, ko da joj se ne će, 
Lagano se prema križu kreće, 

Tad sa križa ko da nešto zuji: 

»Dođi k meni, dođi, dragi brate, 

Da te primim; ima mjesta za te!« 


S. S. KRANJČEVIĆ. 

Gle! Kranjčević! I on je med mrtvaci, 

Koj’ pravdi v’jek je bio zatočnikom, 

Koj’ silnim jednim očajničkim krikom 
Htje krinku himbe s tog da svijeta zbaci. 

Tu mrtav leži sad u kamen-raci 
On, koji sluga ne htje biti nikom’, 

Koj’ iznać htjede strašnim upitnikom, 

Čemu i zašto našeg žića znaci. 

Mrtav je evo! Mrtav je li? Zbilja? 

Nije! Tek tijelo! A Duh mu vrluda 
I traži Razlog, Ali doć do cilja 

Nikada neće! Čovječanstvo sito 
Još ipak traži: Kruha! Vina! Bluda! 

A on je jedan ..., koj’ je zalud pito . . . 

Bratoljub Klaić. 


USPOMENE. 


Kad se sjetim onog doba 
mlađih dana, 
mlađih sanja 
i majčina milovanja; 
tad mi srce življe kuca 
u grudima vrije. 

Ah, ta zašto i danas 
tako nije? 

Negda skoknut’ i potrčat’ 
beruć’ rosno cvijeće, 
ali danas 
ne znam zašto 
više mi se ne će . .. 

Po gajima i luzima 
tražeć' gnijezda ptica 
nikad susto nijesam. 

Trčao sam cijele dane, 
i čim zora svane, 
na nogam’ sam bio. 

Oj vi luzi, mili druzi, 
potočiću, što žuboriš, 
što mi danas 
ti govoriš? 

Nekad sam te razumio 
i u tebi mnogo puta 
svoje lice mio. 

Svaku grabu, 
svaki grm 

i kraj puta svaki trn, 


sve sam ja poznavo 
i sa svakim 
ja sam razgovaro. 

Bregovi i doline, 
i ubave dubrave, 
bili ste mi mili druzi, 
i vi luzi. 

S tobom sam se mnogo puta 
natjecao svirajući, 
ti slavuju milog glasa, 
frulom iz pojasa. 

Još mi danas zvuče 
zvona milozvučna 
od ovaca 
i od koza, 

što se na sve strane šire. 

Sa grane mi, još se sjećam, 
bilo je ko juče, 
golub guče 

i dozivi je golubicu svoju. 

Sve su lijepe uspomene 
mlađih dana, 
mlađih sanja 
i majčina milovanja. 

Ali danas? Nema toga, 
jao mene! 

Ostaše mi samo 
mile uspomene ... 


Srećko Kovačević. 

SCHILLINGS HRABRI LOVAC 


Dok su još Nijemci posjedovali svoje afričke 
kolonije, između kojih su osobito bile na glasu 
Kamerun i Njemačka istočna Afrika, mnogi su 
njemački lovci istraživaoci putovali onamo, da 
proučavaju još nepoznate krajeve. Uz velike ži¬ 
votne pogibli prodirali su kroz neprohodne pra¬ 
šume na dohvatu divlje zvjeradi i nepomirljivih 
urođenika prosjedilaca. Pa opet uza sva stradanja 
uspjelo je mnogima, da svoja opažanja i doživ¬ 
ljaje pobilježe i opišu stvorivši tako posebnu 
vrstu književnosti, koja često natkriljuje naj¬ 
bolje romane i pripovijetke, i to radi svoje oseb- 



nosti i zbilje. Jedan od tih lovaca istraživalaca, 
koji je ujedno i dobar pripovjedač, jest C. G. 
Schillings. 

Da čujemo, što Schillings pripovijeda o zemlji 
eleleša. 

- »Što je elelešo?« zapitat će u čudu či¬ 
tatelj ... Elelešo (množ. od oP lelešva) je biljka, 
zapravo grm, koji je osobito značajan za raslin¬ 
stvo u području Masai oko jezera Viktoria- 
Njanze. Bregovi obrasli srebrolistim elelešom, 
uspavljujući miris njegov, voda, koja miriše ele¬ 
lešom, pa i čaj, kava, kakao — to je uspomena, 
koja čvrsto ostaje u sjećanju na domovinu divljih 
čopora i Masajci, nomada, koji polagano izumiru, 
a koji su onome grmu dali lijepo ime »elelešo«... 

Ovaj neobični grm može svojim srebmosivim 
i mirisavim lišćem kao jedva koja druga biljka 
probuditi u čovjeku putniku čeznuće za samoćom 
— u putniku, kojega veže toliko lijepih i teških 
doživljaja s onim pustim krajevima. Malo je time 
rečeno, ako kažemo, da su prirodoslovci upo¬ 
znali naš grm kao kompozitu i nazvali ga tar- 
chonantus camphoratus Houtt ... I po drugim 
kraljevima afričkim možemo ga naći, kako nam 


i profesor Fritsch iz god. 1863. javlja, da ga je 
našao u divljem kraju Grikva pod imenom »mo- 
hatla«. Šteta, što se njegovo zvučno ime »elelešo« 
ne će sačuvati potomstvu, a ja bih barem toliko 
htio učiniti, da »elelešo« ne padne sasvim u 
zaborav ... 

U krajevima »eleleša« značajan je ovaj grm 
po prilici kao kod nas hrast, bukva, bor ili bo¬ 
rovica, resulja i žutilovka. No daleko je veće dje¬ 
lovanje ovoga grma na osjećaj onih, koji su godi¬ 
nama putovali krajevima, za koje je »elelešo« tako 
značajan. Jaki miris njegov potaknuo je lijepe i 
ponosne masajske ratnike, da »elelešo« nose kao 
nakit oko glave, i momci i djevojke. I tako eto 
susrećemo masajske momke i djevojke s njihovim 
nakitima od eleleša, dok im se vođa karavane 
sažalno smješka, koji o njihovu nakitu nema baš 
najboljega mišljenja. 

Upravo je bezazlen odnošaj urođenika prema 
prirodi; samo ono, što im je najbliže i za njih naj¬ 
prikladnije, ima za njih i svoje značenje, i elelešo, 
možemo reći, pobuđuje u crnim pratiocima kara¬ 
vane uspomenu na puste i siromašne krajeve, u 
kojima su pretrpjeli mnogo glada i nevolje. Sa¬ 
svim drukčije je elelešo djelovao na mene. Nije 
li on u mojoj uspomeni simbol veze sa stranim 
i pustim krajevima, gdje sam bio potpuno slobo¬ 
dan, daleko od svake uljudbe naprednoga čo¬ 
vjeka i njegove vječne žurbe . .. 

I eto nestalo je čara, kojim je jednoć elelešo 
napunjao samotne krajeve oko Nakuro-jezera 
(ist. od Viktoria-Njanze). Ovo jezero nije više 
daleko od svijeta i uljudbe. Željezne ga tračnice 
spajaju s valovima Indijskoga oceana. Nestalo je 
čara, u kojemu sam uživa/o na javi i u snu; ne¬ 
stalo je poezije o slonovim stadima, Masajima, 
Vandorobu (Vandondi je pleme) i o karavanskome 
životu; mnogo je toga nestalo, što sam tamo vi¬ 
dio. Putnik mora sve dalje i dublje od željeznoga 
puta zalaziti u pustoš, ako želi vidjeti- iskonski 
život ljudi i životinja, iskonski sklad, koji mu go¬ 
vori silnim, osebnim jezikom. Taj iskonski sklad, 
kojega sve više nestaje, koji danomice sve više 
uništavaju, pao je žrtvom novomu duhu, koji se 
sve više približava, duhu tehnike i prosvjete. 

Nedavno sam razgovarao sa svojim suput¬ 
nikom, koji je prije četrnaest godina i više 
sa mnom boravio u pustoši, a iza toga opet po¬ 
sjetio one daleke krajeve — željeznicom. Moj 
stari prijatelj Švajcar Alfred Kaiser, koji je mnogo 
putovao, dobar poznavalac Arabije kao malo 
drugi, podsjetio me je na naše zajedničke doživ¬ 
ljaje kod urođenika, dok se još nije osjećao utjecaj 
evropske uljudbe. I u duhu se vidjesmo, kako 
nas tada još u opasnim i jedva poznatim kraje¬ 
vima SotikS. i Nanda tisuće i tisuće urođenika ne¬ 
povjerljivo susreću. Njihova sjajna koplja sijevala 
su na jutarnjem suncu. Gospodari, doglavnici i 
dvorjanke Vakavirondine pojaviše se u svojoj is¬ 
konskoj nošnji u našem taboru, topuzima oboru¬ 
žani ratnici promatrali su nas s velikim nepovje¬ 
renjem; školjke i biseri bili su njihova jedina 
odjeća i sredstvo za plaćanje; prepadi i ratovi 
bili su na dnevnom redu. A sada nakon deset 

godina našao je Kaiser na kolodvoru Nakuro-je- 
zera mnoge Masaje, gdje lome jezik lošom engle- 
štinom — više jadne već smiješne pojave evrop¬ 
ske uljudbe ... 

Danas se čar »eleleša« ne može više naći, ni 
tu niti uopće ondje, kamo stupi noga bijeloga čo¬ 
vjeka. A taj bijeli čovjek prodire svuda... nije 
li zar god. 1920. proletio čitavo crno kopno od 
Kaira do Kapa ... 

I doista ćemo naskoro uzalud tražiti čar 
eleleša... Putnik će tek primijetiti, kakvo drvo- 
liko gnmenje. Ono pokriva mnoge bregove i viso¬ 
ravni i šalje nadaleko svoj opojni miris. Tarcho- 
nantus comphoratus Houtt zovu ga prirodoslovci. 
Ubrajaju ga među kompozite... No svoga pri¬ 
jašnjega čara ne može više razviti. Taj je uzmak¬ 
nuo daleko u nutarnju zemlju — daleko, daleko, 
kamo bijeli čovjek još nije dopro. 

Kako dugo još — i njega će posve nestati!. . 

Koncem mjeseca siječnja 1897. stigao sam s 
malenom karavanom u zemlju Kikunju. Došao 
sam od Viktoria-Njanze, gdje me je malarija ne¬ 
koliko mjeseci bila sputala uz postelju. Osamlje¬ 
nomu bilo mi je teško i nesnosno, samo neumor¬ 
noj njezi dvojice engleskih časnika, Mr. C. W. 
Hobley-a i Tomkins-a, imao sam zahvaliti, da 
sam prebolio protiv svakoga očekivanja strašnu 
tu groznicu. U svibnju prošle godine pošla je bila 
naučna ekspedicija od kojih 420 ljudi, da ispita 
počevši od njemačke obale još nepoznate i divlje 
krajeve, i stigla do Viktoria-Njanze. I ja sam se 
smio priključiti. 

Nije moja zadaća, da ovdje opisujem razne 
zanimljive događaje na tome pohodu, htio bih 
samo cijenjenim čitateljima pripovijedati, što sam 
25. siječnja doživio, kad sam na svom povratku 
do obale Kikunju prošao jednim još nepoznatim 
krajem. Želio sam naime, da kraćim putem što 
prije stignem na more, a po tom i u Evropu radi 
svoga narušenoga zdravlja. 

Niti na pustopoljinama prašume Mau s nje¬ 
zinim nepreglednim bambusovim dračama niti u 
šumama između Naivasa-jezera i tvrđave Smith 
u Kikunju nijesam vidio mnogo divljači; čitave 
dane mirovala je moja puška. Dne 24. siječnja po¬ 
častio me je engleski postajmi zapovjednik po 
običaju predstavnika engleskih vlasti u koloni¬ 
jama, i u svoje ime i kao službena ličnost, oso¬ 
bitim gostoprimstvom davši mi na porabu ne¬ 
koliko krava, magaraca i oveći pretek hrane te 
je uopće nastojao, da mi bude svakako na pomoć. 

Mr. Hali, zapovjednik tvrđave Smith u Ki¬ 
kunju, vrlo prijazan gospodin, jedan je od naj¬ 
iskusnijih afričkih lovaca staroga kova. Naskoro se 
razvezao razgovor o »big and danigerous game« 
(čitaj: big and dendžerus gem — velika i opasna 
divljač), pod kojom se osobito razumijevaju slo¬ 
novi, nosorozi, bivoli, lavovi i leopardi. Mr. Halla 
je kratko vrijeme prije našega dolaska ranjeni 
mužjak nosorog tri puta bacio u vis. Pri tom 
mu je slomio nekoliko rebara, tako te je mo¬ 
rao više mjeseci ležati. Pošto se bio oporavio, 
sukobio se s leopardom, kojega je isto tako 
ranio. Jedan ga je od njegovih Askara, doduše 
oslobodio od te opasne mačke jednim metkom, 
ali su na žalost Mr. Hallu ostala kao ljuta uspo¬ 


mena mnoge rane i ukočenost jedne noge. Ovakva 
iskustva doduše nijesu mogla zastrašiti odvažnoga 
muža, koji je godinama bez ikakve nezgode po¬ 
ubijao silu opasne zvjeradi, ali on je postao nada 
sve oprezan i svakoga bi najodlučnije odvraćao, 
da ništa ne poduzima bez pratnje kojega pouzda¬ 
noga Evropljanina. — Mi smo dakle mnogo raz¬ 
govarali o svojim lovovima i doživljajima, pri čem 
mi je Mr. Hali kazivao, da na Athiplains-ima (č.: 
plen, ravnice uz rijeku Athi) ima vrlo mnogo 
lavova. 



SL. 7. FIRUZABAD: TROMPA (STR. 171.). 


Korporal Ellis (D-kompanije Royal Engineers 
u Hatamu) potvrdio je to i pozvao me, da preki¬ 
nem svoj put i da nakon jednodnevnoga odmora 
u njegovoj tvrđavi (oko pet sati udaljenoj od Fort 
Smitha) prenoćim, a onda da zajedno pođemo na 
lavove; on da je prije četrnaest dana ubio lavicu 
blizu tvrđave. Ja doduše nijesam imao pravoga 
pouzdanja, jer sam dotada uzalud tražio priliku, 
da se sastanem s lavom, no nijesam mogao odbiti 
srdačnoga poziva. 

Pošto smo se oprostili sa Mr. Hallom, pođosmo 
dakle i za nekoliko sati pješačenja stigosmo u 
logor Korporala Ellisa. Tu je on upravljao držav¬ 
nim depot-om za volove, a stajala je pod njego¬ 
vom zapovijedi čitava vojska Askara. Tu mi bi 
dozvoljeno da pogledam kožu ubijene lavice, našto 
se prema dogovoru spremih za naš pohod, koji je 
imao nastupiti drugi dan zorom. Tako i bi. 

Pošto smo nakon dužega puta od nekoliko sati 
stigli do vrlo neznatne rijeke Mto Nairobi, koja 
za vrijeme suše gotovo iščezne, odlučim da 
udarimo ovdje tabor, i pošaljem nekoliko ljudi, da 
donesu drva. Po drva je trebalo ići oko četiri sata 
daleko, budući da ih na travnicima uz rijeku Athi 

nije bilo. Korporal E's savjetovao nas je, da ni¬ 
pošto ne prenoćimo u tm kraju, budući da su tu 
lavovi noću vrlo opasni; međutim sam ja ostao kod 
svoje nakane, jer sam sumnjao, da tu ima toliko 
lavova. 

Korporal Ellis, pet momaka naše pratnje i ja 
obišli smo za vrijeme od tri četvrta sata u luku 
gornji tok rijeke s lijeve i desne strane sve idući 
uz vodu te se opet vratismo našemu taboru. 

Na ravnici smo vidjeli mnoigo antilopa, gazela, 
zebra i nojeva; no divljač bijaše vrlo plašljiva. 
Moram priznati, da mi se činilo idući natrag pre¬ 
ma našem logoru, da će uspjeh našega lova biti 
slab. Mi smo bili oko četvrt sata za putom, dvo¬ 
jica naših pratilaca išli su jednom obalom a mi 
ostali drugom, kad odjedamput odjeknu krika: 
»Simba«! »Simba«! — »Simba bvana! Mkubva 
sana!« (»Lav, gospodaru, jaki lav!«). Momci, koji 
su išli susjednom obalom, uplašeni, davali su nam 
znakove, da se u rogozu kraj vode nalazi lav. 


Prvo djelo mojih momaka bilo je, da su se 
smjesta dali u bijeg, a za njima nije nipošto za¬ 
ostao ni moj momak puškar, gorostasni i iskusni 
Msuaheli. Bez razmišljanja potrčim kojih desetak 
koraka za njim, uhvatim ga za vrat i naložim mu 
da stane. Nato se i on okrene dršćući na čitavom 
tijelu, vrati se sa mnom natrag i tu stanemo oprez¬ 
no tražiti lava u rogozu, koji se nalazio iza jedne 
bare od neko četiri metra širine. No sve nastoja¬ 
nje bijaše uzalud, premda su momci s druge obale 
u najvećem uzbuđenju neprestano tvrdili, da se 
tamo nalazi jak lav. U isto se vrijeme stane nešto 
u rogozu micati u smjeru, gdje je stajao korporal 
Ellis; — hitac — i jaka lavica odgovori na okrzak 
iz korporalove puške Henry-Martinia skokom 
prema nama! U taj čas se pojavi u rogozu kojih 
7—8 koraka daleko njezina glava i samo nada sve 
sretni, gotovo nenadani hitac sravni lavicu sa 
zemljom, gdje je i smjesta poginula. 

Priredio: V, B, 

(Nastavit će se) 


MOJE MISLI. 


Kud hrlite misli moje, 
U zlaćane zemlje koje? 
Ah nemojte, ne dirajte 
Uspomene svete moje. 


Ružičasta magla sanja, 

Samo da je gušća bila, 

Pa da mi je spomen dragu 
Mnogostruko u se svila. 


Ne dirajte u djetinjstvo, 
Mlađanih mi dana sreću, 
Ne činite tim užitkom 
Srca ranu jošte veću. 


Da ne vidim, da ne gledam 
Mlađanih mi dana sreću, 

Jer ta sreća na činit će 
Srca ranu jošte veću ... 

»Jeka-« 


PROLJEĆE. 


Prošla je zima 
I zimski san, 

Došo je opet 
Proljetni dan. 

Zelen je veće 
Prekrila brijeg, 

Nigdje se više 
Ne vidi snijeg. 

Sve se je opet 
Gibati stalo, 
Svima je život 
Proljeće dalo. 


ŠETNJA. 


Pčele se stale 
Buditi sad, 

Da opet mamo 
Nastave rad. 

Sve se veseli 
Iz duše dna, 
Prenulo što se 
Iz zimskog sna. 


Rudol! ŠvageL 


Sunce se naginje zapadu. 

Idem stazom prema šumi. Nešto me goni u 
prirodu, daleko od grada, gradske buke i prašine. 
Koracam tiho, gotovo nečujno po vlažnom putelj- 
ku, da ne probudim samoga sebe iz dragih misli, 
koje su me zaokupile promatrajući milovidni kraj. 

Lijevo livade sa stogovima pokošene trave, 
poljane pune šarena cvijeća i vinogradi sa smi¬ 


ješkom skorašnje berbe. Desno bajni vrtovi, da¬ 
leki pašnjaci, prostrane šume i čarobni gajevi. 

Gledajući taj prekrasni sklad prirodni duša 
mi se napuni nekim posebnim tajnim oduševlje¬ 
njem, nekom tihom srećom. 

Koracam dalje. Svuda nešto novo, milo i 
lijepo. Sve odiše mirisom i čarom. 

Sunce je zapalo. Posljednji njegovi traci s ja- 

kim rumenilom odrazuju se na svjetlomodrome 
nebu. Blijedo lice mjesečevo kao da se razvuklo 
na posmijeh spazivši, kako iščezava i posljednji 
trak zalazećega sunca. 

Stupih u šumu, u taj velebni dio prirodnoga 
carstva. Spustih se na mahovinu pod jedno drvo 
s gustom krošnjom. Naslonim glavu na deblo i 
zagledam ise u mjesec, u zvijezde, kako plove tihim 
svemirom. Misli su mi u ovoj osami tako svježe 
i čiste kao i ovaj zrak, ikoji požudno upijiam. Sve 
mi se čini, kao da u snu gledam ova crna debla, 
ove tajanstvene sjene drveća i mjesečev blijedi 
sjaj. 

Listići drveća, opojeni svježom rosom i daš¬ 
kom sa bregova te razdragani mjesečevim svijet¬ 
lom, tiho uzdišu i spremaju se na počinak. I meni 
san dolazi na oči, ali ovo divno ljetno veče, ovaj 
svježi i beskrajno čisti zrak ne daju mi spavati. 

Čuje se sanani cvrkut ptica. Slavuj pjeva svo¬ 
joj ženki pjesmu uspavanku. Djetelovo kljucanje 
raznosi se jekom kroz šumu i uz tajnovite crne 
sjene daje joj neko tajanstveno obilježje. Negdje 
u daljini glasa se kukavica .. . 

Mjesec je još svijetlio. Ali ne zadugo. Njegov 
sjaj zastriješe crni oblaci, koji se sve više gomi¬ 


lahu nebeskim svodom. Nastade tama. Nesnosna 
je sparina. 

Lišće se na drveću uzbibalo od vruće 
struje. Ptice zamuknuše i za vuk ose se u svoja 
gnijezda. Samo u močvarama čuje se kreketanje 
žaba i cvrčanje kukaca po livadama. Domalo sve 
prestane i nastane tišina. Niti glasa! Šuti šuma. 
Katkad prekine taj šumski mir koji suharak, koji 
otrgnuvši se od grane čini pravu buku u toj 
velebnoj noćnoj tišini. 

Istom sitna kišica, koja se međutim bila spu¬ 
stila, prene me iz toli ugodnoga razmatranja. Meni 
je gotovo nevoljko kod pomisli, da se moram vra¬ 
titi kući u grad i gledati onu svagdanju buku i 
vrevu, vječno jedno isto: iste ljude, iste stvari, od 
kojih me već mozak boli. Kolike li razlike! Ovdje 
u ovoj samoći među ovim crnim sjenama, ovdje u 
tišini, kamo ne dopire građanska buka, gdje se 
prašinom ne oskvrnjuje ovaj svježi zrak, ovdje 
čovjek može da pridigne izmorenu dušu. 

Vratih se. Kiša počela je sad nešto jače pa¬ 
dati, kao da joj je osvježiti isušene livade i vrtove, 
a ublažiti silnu omaru ljetne večeri... 

Milan Komorski. 



SL. 8. ZAGREB: BRANIMIROV KAMEN (STR. 171.). 

MALI PLANETI CROATIA I JUNO U VELJAČI I OŽUJKU. 


I. 

Oko našega se Sunca valja 8 velikih pla¬ 
neta, među njima treći po daljini od Sunca naša 
postojbina Zemlja. Daljine prvih četiriju planeta 
Merkura, Venere, Zemlje i Marsa od Sunca re¬ 
dom su: 0.39, 0.72, 1.00 i 1.52 nebeskih metara 
(1 neb. metar = 150 milijuna kilometara). Iza 
Marsa dolazi Jupiter s daljinom 5.20 neb. m. od 
Sunca. Od Marsa do Jupitera tako je velik skok 
u daljini od Sunca (više od 3.5 neb. m.), da se i 
nehotice nametnula misao, da bi između Marsa i 
Jupitera morao da bude još 1 planet. Astronomi 
ga dugo tražahu, dok napokon baš na prvi dan 
19. stoljeća t. j. dne 1. siječnja 1801. astronom 
Piazzi u Palermu ne otkri na durbinu slabašnu 
zvjezdicu 8, veličine (prostim se okom vide samo 
zvijezde od 1.—6. veličine), koja se svojim pomje- 
štanjem među stajačicama odala kao dugo traženi 
planet između Marsa i Jupitera, koji oko Sunca 
ide u daljini od neko 3 neb. m. Dobio je ime 
Ceres po boginji žita u Rimljana. Ali bijaše i 
veliko iznenađenje: dok promjeri velikih planeta 
iznose mnoge tisuće kilometara, promjer Cere sa 


jedva je par stotina kilometara (između 300—400 
km), dakle je Ceres kuglica do iščezavanja ma¬ 
lena na pr. spram Zemlje. 

Od početka 19. stoljeća do danas otkriše iz¬ 
među staze Marsa i Jupitera više nego 100 ovakih 
patuljaka od planeta, a otkriva ih se još i danas 
svake godine priličan broj. Ima ih među njima 
mnogo, kojima promjeri kugala ni jesu veći od neko¬ 
liko kilometara (7—5 km) — prave drobnice od 
nebeskih tjelesa inače tako gorostasnih po veličini 
svojoj! Najveći broj malih planeta ima promjere 
manje od 100 km. Astronom je Olbers i potakao 
hipotezu, ni jesu li mali planeti zaista drobnice jed¬ 
noga velikoga planeta, koji je nekoć kružio oko 
Sunca između Marsa i Jupitera, ali se kakvom 
eksplozijom razmrskao u tisuće komadića. No 
svaki taj mali svjetić živi ipak u svemiru svojim 
samostalnim životom: kruži oko svoga središta 
Sunca stalnom svojom stazom u posve točno odre¬ 
đenom vremenu kao i svaki veliki planet. U naj¬ 
brojnijoj raznolikosti puna harmonija i samostal¬ 
nost! * | i 

Kako je broj tih malih svjetića silno rasao, 


166 — 


dobio je svaki u nauci svoj broj prema tomu, kada 
je otkriven, a obretniku ostaje pravo, da mu dade 
i drugo ime. Govori se prema tome u nauci o 
malom planetu (719), kojega je otkrio Palisa u 
Beču g. 1911., ali mu je dao ime Albert u počast 
jednomu Rotschildu, koji je astronomiju u Beču 
znatno pomagao. 

II. 

Ne će biti veoma velik broj Hrvata, kojima je 
poznato, da je ime njihove domovine, male Hr¬ 
vatske, ovjekovječeno na nebu u roju malih pla¬ 
neta. Mali planet (589), što ga je g. 1903. (baš 
godina, kada je otvorena zvjezdarnica Hrvatskoga 
prirodoslovnoga društva u Zagrebu!) otkrio u 
Gottingenu astronom K o p f, dobio je ime 
»C r o a t i a«. O toj nebeskoj Hrvatskoj hoću da 
kažem ovdje nekoliko riječi s obzirom na to, što u 
mjesecu veljači 1928. Zemlja prolazi kraj Ćroatie 
ili kako nauka veli: » Croatia je u opoziciji sa 
Suncem dne 26. veljače 1928.« 



OBITELJI SUNCA. 

Nebeska Hrvatska mala je, veoma malena 
kuglica — tako malena, da se ni u najvećem 
durbinu ne pokazuje kao pločica, koja bi se dala 
izmjeriti. No po njezinoj svjetlilu u doba, kada je 
Zemlji najbliža, možemo otprilike suditi, da će 
promjer Croatie biti jedva oko 30 kilometara — 
spram 12.800 km kod Zemlje, a čitav ekvator 
njezin dugačak jedva 90 km, pa željeznički brzi 
vlak ne bi niti 1 sat trebao, da obiđe oko toga 
čitavoga svjetića Uzmemo li, da je čitava povr¬ 
šina nebeske Hrvatske kopno, to bi kopno jedva 
100 km 2 bilo veće od Varaždinske županije! 

No pored sve svoje sitnosti Croatia ide u 
elipsi oko Sunca svojom stalnom stazom kao i 
Zemlja ili koji drugi planet. Srednja joj je daljina 
od Sunca 3.13 neb. m. — dakle triput veća nego 
Zemljina daljina. (SI. 1). No kako ona ide oko 
Sunca u elipsi, nije uvijek od Sunca jednako 
daleka. Najveća daljina od Sunca dosegne u nje 
3.29 neb. m., a najmanja 2.97 neb. m. (afel i pe- 
rihel Croatie). — Da svrši jedamput svoj put oko 


Sunca treba Croatia 5 godina i 197 naših dana 
t. j. 1 godina Croatie 5Vs puta je tako dugačka 
kao godina Zemlje. — Da li se Croatia vrti oko 
osi, toga ne znamo, ali je vrlo vjerojatno; ne 
znamo pprema tome ništa ni o izmjeni dana i noći 
pa ni godišnjih doba na njoj. 

III. 

Na svom vječnom putovanju i pomještanju 
među zvijezdama životinjskoga pojasa nebeska se 
Hrvatska mora gdjekada sastati sa Zemljom, t. j. 
Zemlja mora da prolazi blizu nebeske Hrvatske. 
Kako je daljina Zemlje od Sunca 1 neb. metar, bit 
će Zemlja u to doba daleko od nebeske Hrvatske 
samo nešto preko 8 neb. m. i Zemlja se nalazi u 
to doba baš između Croatie i Sunca. U ovoj se 
godini 1928. to dešava. Čitavi se mjesec veljaču i 
ožujak Croatia pomješta u neznatnom zviježđu 
Sekstantu ispod dobro poznatoga zviježđa Lava, 
koji sada čitavu noć sja na zvjezdanom nebu. Lako 
ga je prepoznati po obliku srpa, kojemu je na dnu 
drška jedna od najsjajnijih zvijezda neba — Re- 
gulus. 

Croatia će i onda, kada bude Zemlji najbliža 
t. j. dne 26. veljače o. g., biti zvjezdica 13. veli¬ 
čine — dakle na dohvatu samo velikim durbinima. 
Ona se čitava ova 2 mjeseca pomješta sve bliže 
k sjajnomu Regulu. Na dan njezine najveće blizine 
Zemlji (26. veljače) činit će Regulus, zvijezda 
r o Lava (3. veličine) i Croatia istokračan 
trokut, kojemu je vrh zvijezda ro Lava, jednaki 
kraci su mu pravci ro-Croatia i ro-Regulus, dok je 
osnovka toga trokuta pravac Croatia-Regulus. Po 
tom će prijatelj zvjezdanoga neba bar na karti lako 
naći mjesto Croatie, kada ju već ne može da vidi. 

Kolikom se pomnjom u astronomskim krugo¬ 
vima gibanje i tako malenoga nebeskoga tijela 
prati, neka služe ovi brojevi: dne 8. veljače 1928. 
daleka je Croatia od Sunca 3.21 neb, m., a dne 
27. ožujka 1928. ta je daljina 3.23 neb. m. — ona 
se dakle sada nešto udaljuje od Sunca, ide k svomu 
afelu. — Daljina Croatie od Zemlje mijenja se 
sada ovako: dne 16. veljače 2.254 neb. m., dne 
26, veljače 2.231 neb. m., dne 3. ožujka 2 240 neb. 
m., dne 19. ožujka već je 2.30 neb. m. Vidimo, 
kako Zemlja, prošavši dne 26. kraj Croatie, raz¬ 
mjerno brzo odmiče od nje. 

Za prijatelje zvjezdanoga neba, koji bi možda 
htjeli na karti neba, priloženoj mojoj knjizi »Naše 
Nebo«, ili u kakom atlasu zvjezdanoga neba pratiti 
pomješta je Croatie na nebu u ovo doba, neka nađe 
mjesta još ova tablica: 

Pomještanje Croatie u veljači i ožujku 1928. 



Dan 


Rektascenzija 

Deklinaciji 

8. 

velj. 

1928. 

10 

h 

44 

m 

+ 

i° 

18’ 

24. 

velj. 

1928. 

10 

h 

39 

m 

+ 

2° 

3’ 

26. 

velj. 

1928. 

10 

h 

33 

m 

+ 

2° 

54’ 

3. 

ožuj. 

1928. 

10 

h 

27 

m 

+ 

3° 

50’ 

11. 

ožuj. 

1928. 

10 

h 

22 

m 

+ 

4° 

47’ 

19. 

ožuj. 

1928. 

10 

h 

17 

m 

+ 

5° 

41’ 

27. 

ožuj. 

1928. 

10 

h 

13 

m 

+ 

6° 

31’ 


Ovdje ime »rektascenzija« zvijezde odgovara 
onomu, što se na zemaljskoj karti zove »geograf¬ 
ska dužina«, a ime »deklinacija« zvijezde odgo¬ 
vara širini mjesta na Zemlji. Prema ovoj tablici 
načinjena je slika (si. 2.), koja nam to pomje- 

štanje Croatie pokazuje i koja ne treba daljega 
tumačenja. 

IV. 

No osobit je slučaj ove godine htio, da se baš 
u isto vrijeme, u istom zviježđu pomješta gotovo 
istom stazom još jedan planet, tako da mi gle¬ 
daoci sa Zemlje imademo u durbinima zaista rije¬ 
dak pojav: dva planeta idu puna dva mjeseca je¬ 
dan tik drugoga kao da su dvostruka zvijezda; tek 
se nešto malo razilaze pod konac toga vremena. 
Taj drugi mali planet je luno, jedan od najve¬ 
ćih među njima. Otkrio ga je godine 1804. astro¬ 
nom Hardimg u Lilienthalu i bijaše treći po redu, 
koji je otkrit. U nauci dobiva poradi toga znak 
(3). Po mjerenjima astronoma Barnarda on bi imao 
od prilike promjer oko 200 km i kruži oko Sunca 
u srednjoj daljini od 2.67 neb. metara. Prostim se 
okom ne vidi ni oaida, kada Zemlja kraj njega pro¬ 
lazi, jer i u toj svojoj najmanjoj daljini od nje 
(1.67 neb. metara) on je zvjezdica 8. veličine. Još 
je čudniji slučaj ove godine, da je Juno baš isti 
dan u opoziciji sa Suncem kada i Croatia naime 
dne 26. veljače 1928. Na slici 2. unesena je i staza 
planeta Juno za ista dva mjeseca kao za Croatiu. 
Već se na slici razbira, da su dne 24. veljače oba 
planeta gotovo na istoj rektascenziji. No tek 
2 dana poslije stoje 4 nebeska tijela: Sunce, Zem¬ 
lja, Juno i Croatia u istom smjeru onim redom, 
kako je ovdje zabilježeno. Motrilac sa Sunca vidio 
bi u istoj doglednici: 1. Zemlju daleko 1 neb. 
m; 2. Juno daleko 2.67 neb. m i 3. Croatiu 
daleko 3.13 neb. m. Mi pak motrioci sa Zemlje vi¬ 
djeli smo dne 26. veljače 1928. oko ponoći planete 
Juno i Croatiu u istoj doglednici visoko na južnom 
nebu u našem meridijanu ispod Regula, dok je u 


tom času (o ponoći) Sunce bilo na suprotnoj 
strani nebeskoga svoda, prolazeći kroz naš meri¬ 
dijan ispod Zemlje. Otuda izraz: Juno i Croatia 
su »u opoziciji« sa Suncem! Juno je stajao nešto 
malo iznad Croatie. Premda smo ih mi vidjeli 
gotovo na istom mjestu nebeskoga svoda, u istinu 
je Croatia znatno dalje od nas stajala nego Juno; 
daljina Zemlja—Juno bijaše tada (26. veljače 
1928.) 1.643 neb. m., a daljina Zemlja—Croatia 



POČETKA VELJAČE DO KONCA OŽUJKA 1928. 

2.231 neb. m. I iz ovoga se primjera lijepo vidi, 
kako oči čovjekove za velike daljine posvema gube 
sposobnost raspoznati, što je bliže, a što dalje. Ako 
se naime nebeski metri preračunaju u kilometre 
(1 neb. m. = 150 milijuna kilometara), izlazi, da 
je onoga dana od nas Croatia bila za 88 milijuna 
kilometara dalje nego Juno. Za nas ipak jednako 
daleki! Dr. Oton Kučera. 




DJEVOJČICA RUŽU BERE. 


Šareni se livadica, 

Po njoj šeće djevojčica, 
Ruže bere, v'jeuce vije, 
Gorke suze mlada lije. 


»Gdje si kćerko dosad bila?« 
Zapita je majka mila. 

»Ruže sam ti majko brala, 
Za dragim sam naricala.« 


Tri je v’jenca tužna splela, 
Kose svoje tad rasplela, 

I tri prama iz njih reže, 

Da tri v’jenca ta poveže. 


»Ne znaš li, da dragi moj, 

U ljuti sutra ide boj? 

Tri sam njemu v’jenca splela, 

I nesretni boj proklela.« 

Ivan Betlehem. 


JESEN. 


Obzorjem tmurni oblaci lete, 
ko da su aveti crne; 
vjetar ih goni, oštar i hladan 
a srce u grudima tme. 


Dršćući tužno odlijeću laste 
dolje u toplije kraje, 
sunce gdje vazda žeže i krijepi, 
vječno gdje proljeće traje. 


Lišće se žuto kida i gdjegdje 
vrtlog ga skuplja na hrpe; 
prašina siva u vis se diže, 
duše od tjeskobe trpe. 


Da li će one, simbol života, 
druge u radostim’ našim, 
vratit' se opet? — Hoće! — I ja se 
jesenske sjete ne plašim. 

Zvonimir Osrojić. 

NAŠI RATOVI 


Radnja se ovoga malog prikaza događa u ono 
doba, kad smo ja i moji vršnjaci imali sedam dječ¬ 
jih godina, pa se poput svih naših svjetskih sed- 
mogodišnjaka u oskudici pravih ratova igrali naših 
dječjih. 

Kad smo umorni od dnevnoga skakanja po¬ 
legli u postelje, bila nam je zadnja budna želja, 
da što brže svane, kako bi što prije nastavili juče¬ 
rašnju igru, koju smo po našem pričinjaniju uvijek 
onda prekinuli, kad smo se tek razigrali. A anđeo 
sna, da nas za tu našu noćnu neaktivnost odšteti 
i da ponoći ne prekinemo vezu s jučerašnjim da¬ 
nom, svakoga je od nas nadijelio u snu s kakvom 
sanjivom igrom, pa su nam noći tako brzo letile, 
da su jutra stizala našu sinoćnju misao ... jer čim 
smo lijegajući zaželjeli da svane, pa nato zasnuli, 
već je bilo jutro! Naša je budilica bio sunčani 
trak, koji je dojurio svakoga jutra iz svemira do 
pod naše prozore, a onda se pred njima utanjio, 
nečujno kroz njih provukao, pa nas najednom 
poškakljao po nosiću. Od sunčanoga dodira zatre- 
perile su nam nosnice, a mi misleći, da nas to tko 
od nas škaklji, ljutnuli se, stresli, i taman da toga 
škakljača šačicom udarimo, — lupimo se po nosu 
i — probudimo! Skočimo iz postelje, pograbimo 
haljinice, nabacujemo ih na sebe, pa da u tom što 
manje vremena izgubimo, izmolimo kroz to vri¬ 
jeme na preskok naše obligatne »očenaše« i 
dok još nijesmo ni do »amena« stigli, već vičemo 
majčicama, da nam kruha dadnu. Kako u našem 
selu nije bio običaj, da se odrasli svako jutro umi¬ 
vaju, to smo mi djeca taj običaj objeručke prihva¬ 
tili, pa nikad nijesmo, kao gradska djeca, tratili 
vrijeme umivanjem, nego odmah, čim smo bili 
obučeni, istrčali iz sobe, pa jednom rukom pogra¬ 
bili majčin kruh, a drugom majčinu ruku na po¬ 
ljubac i zatrčavši se prvi bi dio izreke »odoh ja, 
majko, u igranje!« izustili u kući, a drugi već na 
dvorištu! ... 

I dok od našega ustanka još nije prošlo ni pet 
časaka, već se seoska tratina (rezervirana samo 
za nas) napunila našim čoporom. Oni, koji su prvi 
došli (a samo su tako mogli doći prvi, ako su koji 
dio svoga spremanja preskočili), došli su bez gaća, 
bez kape, ili što je bilo rjeđe — bez provijanta, 
te su pozdravljali priđošlice s »Hej, mi smo prvi, 
hej mi smo prvi!« 

Da bolje uzmognete pratiti našu igru, koju 
ćemo za koji čas početi, ja ću Vas ponajprije upo¬ 
znati s našim društvom. Čujte! 

Onaj tamo u sredini bucmonja, što jednom 
rukom kruh zagriza, a drugom izdiže gaćice, da 
mu ne spadnu, to Vam je Tomek. Ovaj vitkonja 
do njega, što nas ručicama prebraja, Ivić je. Onaj 
pak, koji pogledom pita, »jesmo li svi«, to je Sti- 
pica, dok je onaj, što jednom našem zaostatku 
rukom dobacuje »žuri se«, — Markica. Ono tamo 
nešto okrugla, što se sagelo nad drvenu sablju, 
pa joj zadnje majstorije zarezuje, to nam je Fran- 
cek, a do Franceka je Mirkec, koji držeći svoju 
sabljicu u stavu za još jednu reparaturu, moli 
Franceka pogledom, »Daj i meni Francek!« ... A 
malo podalje od ove mirne šestorice, ona druga 


šestorica, koja onako živo prepliću rukama i pre¬ 
vrću jezičcima, kao da to čine i za sebe i za onu 
šestoricu, — to Vam je grupa njihova srednjaka, 
sitnog i suhonjavog vrcala Antića. Drugovi su mu: 
Brankec, Grgeč, Petrek, Štefek i Pepek. Da bi i 
po njihovoj vanjštini uzmogli zaključiti, da su oni 
neki »ekstra specijalitet« u toj okolini, odmah 
ćete opaziti, da im je vođa sav u ogrepcima; 
Brankec s nekakvom kapicom, koja po svom do¬ 
ticaju samoga vrška glave »impresionira«, kao da 
joj je ta glava što ptičici sitna grana, pa čim se 
Brankecova glava strese, ona će odletjeti na 
drugu glavu; Grgeč ima po čitavom licu blatne 
uprske, Petrekove nožice, umotane u nekakve 
ovijače, koji mu služe za uspješnu imitaciju konj¬ 
skoga kopita; o Štefekov su vrat obmotani za- 
uzlani konci, s kojih vise nekakve knjiške odr- 
tine, pa kad se Štefek makne, a te se ovjesine 
tamo amo razlete, i jedna o drugu udari, — onda 
ti se pričinja, kao da čuješ udaranje golubinjih 
krila! ... 

Na Pepekovim se grudima o crvenu, učvoranu 
gajtanu njiše nekakva cma, na sto mjesta ulup- 
ljena vojnička trublja, a u ljevici iskrivljen štap 
s komadom krpe u tri hrvatske boje, ali već s tako 
ispranim bojama, da u svakoj boji ima od svake 
boje po malo! . .. 

Stoje oni tako i kao da je svaki uvjeren, da 
ona riječ, koju drugi započinju, nije onoga, iz čijih 
je usta tek poletila, nego njegova, on je po po¬ 
lovici grabi i svu izgovara, a onda opet drugu 
grabi, pa je i ne dovrši, a već se prihvaća nove, 
pa tu još nije ni preoteo, a već rukama prisvaja 
novu ... i to sve ide tako oštro i brzo, da ništa 
drugo i ne čuješ nego pucketanje jezika, pa na 
časak pomisliš, da to moguće i ne pucketaju je¬ 
zici, nego se lome rebra ovih grabljenih riječi i 
rečenica ... Tek nekoliko koraka od toga cvrku- 
tanja kada vidiš u travi treću grupu, kako se 
smotala u klupko, a iz njega tek pokatkada izroni 
po koja glavica, tamo amo zaokruži, pa onu jamu, 
koja je povrh klupka nastala, kad je glavica izro¬ 
nila, ponovno začepi, da tako opet klupko sačini. 
To je klupko grupa žmirkavoga Andrijice, najlu¬ 
kavijega člana naše dječje porodice, i kojega su 
»klupkaši uza sve to, što su raznih imena, ipak 
sve sami Andrijice! 

To oni potajno vijećaju o svojim zadaćama u 
današnjoj borbi. 

Tamo na strani okupila se četvrta grupa u 
borbenom stavu, pa kako ne može da dočeka po¬ 
četak igre, ona se u njoj već sada pomalo oku¬ 
šava. Nad glavama im prolijeću drvene sablje, 
očešu im po koji put i lice, kvrcnu po glavici, ali 
to ti od brzine, kojom lete udarci, ne bi ni opazio, 
da ti to ne odaju iskočene masnice. 

A oko ovih grupa i među ovim grupama, 
vrzaju se pojedinačno i u skupovima ostali rojevi. 
Jedni poskakuju s mjesta na mjesto, drugi jedni 
u druge zadirkuju, treći se ganjaju, a sve to 
skupa, ta brujanja i ta potapkivanja nogu, ti ža¬ 
mori i ta kleptanja sabalja, odaje sliku pčelinjega 
roja, u kojem smo posao pčela preuzeli, ovo jutro, 

mi mališani!,.. Naše je rojenje postajalo sve buč¬ 
nije i bučnije, a kad mu se neopazice privlačio i 
čas predosjećane blizine, da je vrijeme, da se 
počne s igrom, — što smo instinktivno izražavali 
sve življom bukom i sve neustrpljivijim tapkanjem 
nogu, — i kad se buka u svom sve jačem i jačem 
zarnaku približila vrhuncu, pa se sve ovo naše 
disharmonično miješanje glasova najednom u 
zraku slilo u jedan jedincati akord, —to nam je 
bio znak, da je to onaj naš svagdašnji završni 
akord, — pa su najednom sva grla zamukla, sve 


noge prijetile k zemlji, i sve sablje k sebi povu¬ 
čene, A kad su nakon te časovite peripetije naša 
grla gromkim i složnim »Idemo!« još jednom stu¬ 
pila u akciju, sve se grupe i grupice, svi pojedinci 
i svi podvojci zgusnuše u jednu jedincatu grupu, 
— iskoči pred nju Tomek, a pored nje barjaktar 
i trubač i u tom istom času, koji je bio takoga 
odbljeska i takve strelovitosti, da ga ne bi uhvatio 
ni najsavršeniji fotografski aparat, sve se to, i 
Tomek i barjaktar i trubač i sve naše noge sta- 
više u pokret! .., Ante Neimarević, 

(Nastavit će se) 

kazuje Mjesečev put. — Tri pravca, koji prolaze kroz po¬ 
larnu zvijezdu, pokazuju smjer, u kojem se ima karta iznad 
glave držati 1., 15, odnosno 30. travnja. — Jupiter, Merkur 
i Venera ne mogu se vidjeti prostim okom, jer se nalaze u 
blizini sunca. — Mars izlazi 1do 2}^ sata prije Sunca 
računajući od početka pa do konca mjeseca. — Saturn iz¬ 
lazi sredinom mjeseca nešto prije ponoći. — Uran izlazi 
sredinom mjeseca po sata prije Sunca. — Neptun se nalazi 
u zviježđu »Lav« i zapada u 3 y 2 sata ujutro. 

— str — 

MATE MERŠIĆ-MILORADIĆ. 

Našu braću gradišćanske Hrvate snašla je 
velika žalost, jer im je umro najbolji pjesnik da¬ 
našnjega doba Mate Meršić, u knjizi prozvan 
Miloradić, 15. veljače ove godine. 

Na žalost osim posve rijetkih izuzetaka malo 
se nas ovdješnjih Hrvata zanima za sudbinu gra¬ 


dišćanske naše braće Hrvata. Još uvijek nijesu 
naši literarni historici dospjeli, da se u povijesti 
hrvatske knjige pozabave i književnim radom ove 
naše braće i da po zasluzi ocijene i njihov knji¬ 
ževni rad. Još uvijek ne ulaze književni radovi 
ove naše braće u hrvatske čitanke za naše srednje 
škole. Stoga i hrvatski narod u staroj domovini 
krivnjom naših literarnih historika o ovoj našoj 
braći ništa ili vrlo malo znade. 

Stoga držim potrebnim, prije nego govorim o 
velikom pokojniku, da upoznam čitatelje »Omla¬ 
dine« sa gradišćanskim Hrvatima. Kada je Sulej- 
man II. g. 1521, zauzeo Beograd i stao prodirati u 
Srijem i južnu Ugarsku, a osobito poslije bitke na 
Muhačkom polju 1526., postajao je život Hrvata 
u Slavoniji i susjednim krajevima Hrvatske od 
dana do dana nesnosnijim radi nesmiljenosti i 
okrutništva turskoga. Narodu hrvatskomu ne pre- 
ostade drugo nego da se seli iz svoje stare domo¬ 
vine. Jedna trećina od prilike ostavi domovinu iz 
tih krajeva i preseli se u jugozapadnu Ugarsku, 
koja je poslije muhačke bitke upravo opustjela. 
Hrvatskomu narodu iz Slavonije priključi se i na¬ 
rod iz jugoistočnih krajeva bjelovarsko-križevačke 
županije i iz sjeverne Bosne. Kraj, u koji se do- 
seliše ovi Hrvati, zove se Gradišće ili njemački 
Burgenland, a Nijemci prozvaše te Hrvate »Was- 
serkroaten«, jer su došli sa porječja rijeke Save, 
Drave i Une. Ovi su se Hrvati doselili onamo iz¬ 
među g. 1530.—1550. Ali budući da su za Sulej- 
mana II. bile navale na Hrvate sve žešće, preselilo 
se je oko g. 1550. dosta Hrvata iz južnih krajeva 
zagrebačke županije u Donju Austriju, a g. 1584. 
opet dosta Hrvata iz slunjskoga, ogulinskoga i 
vojničkoga kotara u Moravsku. 

Hrvati su ovi došli u svoju novu domovinu 
praznoruki, ponijeli su sobom samo svoj slatki 
hrvatski jezik (čakavsko narječje), svoju milu 
vjeru i svoje stare hrvatske običaje. U novoj su 
domovini prionuli za rad i podigli si čitavi niz 
milovidnih sela, a svoje poljsko gospodarstvo pri¬ 
digli su do zamjeme visine. Kad su si ondje osi¬ 
gurali svoj život, opažamo, da su njihovi daroviti 
sinovi počeli naučno i književno djelovati. Već u 
16. vijeku istakao se svojim latinskim pravničkim 
djelima Ivan Kitonić (od 1560.—1619.), a iza njega 
slijedi čitavi niz latinskih i madžarskih pisaca gra¬ 
dišćanskih Hrvata, koji svojim djelima zasvjedo- 

čiše, da su u prosvjeti i nauci uporedo išli sa osta¬ 
lim prosvijetljenim narodima zapadno-evropskim, 

Kaio prvi hrvatski (u čakavskom narječju) pi¬ 
sac poznat nam je od tamošnjih Hrvata isusovac 
Štefe Purlabonić (od g. 1651.—1705.). Iza njega sli¬ 
jedi čitavi niz hrvatskih književnika, gotovo samih 
svećenika i učitelja. 

Od ovih se rodio u gradišćanskom selu Fraka- 
navi 18. rujna 1850. Mate Meršić-Miloradić od 
uglednih seljačkih roditelja. Škole je polazio u 
Kiisegu i Đuru. Zaređen je bio za svećenika dne 9. 
ožujka 1876. Kapelanom je bio kratko vrijeme u 
Filežu i dvije godine u Velikom Borištofu. 1879. 
godine postade župnikom u Hrvatskoj Kemiji, gdje 
je ostao do svoje smrti. Svoja naučna djela o filo¬ 
zofiji, matematici i astronomiji pisao je na latin¬ 
skom, njemačkom, madžarskom, francuskom i 
engleskom jeziku. Kao hrvatski književnik izašao 
je na glas svojim pjesmama, koje se sve odlikuju 
krasnim narodnim jezikom (čakavskim narječjem), 
uzvišenim stilom i dotjeranim oblikom. Njegove 
su pjesme lirske, epske, didaktične i prigodne. Od 
prigodnih je pjesama osobito lijepa i puna čuvstva 
pjesma, što ju je ispjevao smrti fileškoga žup¬ 
nika Matije Karala »Na Fileži zvon se plače« 
(24. XII. 1911.). Kao hrvatski književnik stekao 
si je velikih zasluga i izvrsno uređivanim koleda¬ 
rom »Kalendar sv. familije«, koji je mnogo godina 
izdavao. On je također pokrenuo prve hrvatske 
novine za gradišćanske Hrvate »Naše novine«, u 
koje je on isprva sam najviše pisao, te im bio 
cijelo vrijeme glavnim saradnikom, dok nijesu pre¬ 
stale izlaziti (1922.) Što su nama ovdješnjim Hrva¬ 
tima Preradović i Šenoa, to je gradišćanskim 
Hrvatima Mate Meršić-Miloradić. Za puk je pre¬ 
veo djelo Tome Kempisa: »Od nasledovanja Kri- 
stuša«, a za tamošnje hrvatske škole priredio je g. 
1882. »Malu fiziku«. — Cijeli svoj život proživio 
je vrlo skromno i umjereno, radeći samo za svoj 
hrvatski narod. Sav svoj imetak ostavio je za siro¬ 
tinjski dom u Hrvatskoj Kemiji. 

Za ovim velikim i zaslužnim Hrvatom iskreno 
tuguju ne samo gradišćanski Hrvati, već s njima 
dijele bol i tugu svi pravi Hrvati u staroj domovini. 

R. StrohaL 

Da čitatelji »Omladine« bar donekle upoznaju jezik 
gradišćanskih Hrvata, preštampavamo iz »Hrvatskih no¬ 
vina, glasnika gradišćanskih Hrvatov« leto VI. br. 8. od 
25. februara 1928., koje izlaze u Beču, pjesmu, što ju je 
ispjevao daroviti gradišćanski pjesnik Ivan Blažević 
(rođen u Frakanavi 17. VI. 1888.), prigodom smrti Matije 
MerŠića Miloradića pod naslovom: 

Nam Hrvatom sad sunce zahaja. 

U Hrvatskoj Kemiji kod Dunaja, 

Gde hrvatsko sunce nam izhaja, 

Ko nas tepli, sviti, grije, žari, 

Da se mali rod ne zanemari! 

U Hrvatskoj Kemiji kod Dunaja 
Nam Hrvatom sad' sunce zahaja ... 

U Hrvatskoj Kemiji kod Dunaja 
Plaču, tugi nij* konca ni kraja! 

Prez pastira ... Kristuša ovčice, 

Prez oca su, duše, isirotice ... 


Oca srce j* neg za nje tucalo, 

Ča j’ imalo, je vse neg njim dalo... 

Po hrvatskih lugih, dnikah, gorah, 

Dokle j* neg čut našega govora, 

Biele vile, dobre vile plaču, 

Zlatoustni pjesnik već ne jaču ... 

I Hrvate brate širom barom 
Već ne žaru svoga srca žarom! 

Po vsih selih naše diaspore 
Od Kemije do kraja Nove Gore 
Smo ljubili Miloradić Matu, 

Čarobno su jačili Hrvatu, 

Usvitlali naš jezik hrdjavi, 

Da smo denas na njega gizdavi, 

Zbudili va nami nove ćuti, 

Da j’ i Hrvat človik i va kuti! 

0 Hrvati Otac isu nam bili! 

O Hrvati! Oca smo zgubili... 

0 Hrvati! Kad suze ronite 
Za oca molite ... 

Mrtvo tielo smo im pokopali, 

Kot jerbinstvo njevi ideali 
Su za nas ostali!!!... 

Nedavno je izašla krasna knjiga gradišćanskog Hr¬ 
vata Ignaca Horvata u Beču »Veliki i mali. 
Crte i slike«, koju ću u jednom od narednih brojeva 
»Omladine« ocijeniti. R. Strohal. 

JEDNO VANREDNO DJELO HRVATSKE KIPARSKE 
UMJETNOSTI. 

(Meštrovićevi orijaši) 

Od vajkada smo vikli gledati dimenzije, koje zauzimaju 
razni Meštrovićevi kiparski radovi, tako da se može reći, 
da se njegova umjetnost pretežno ispoljuje u obliku kolo¬ 
salnih figura, koje iznenađuju već pri prvom pogledu sva¬ 
koga posmatrača. Je li to mana, ili vrlina, je li to izražaj 
preobilja umjetničke koncepcije i snage ili što drugo, ne 
namjeravam ovdje raspitivati, ali smo zato dužni istaknuti, 
da svi njegovi kipovi neobično djeluju na gledaoca i po¬ 
buđuju u njemu začuđenje, koje graniči s udivljenjem. Svi ti 
radovi nose na sebi značaj onih golemih umjetničkih radova, 
koje susretamo u iskopinama drevne Asirije i staroga 
Egipta, između ruševina staroga Babilona te na grčkim i 
rimskim spomenicima, koje je vrijeme donekle poštedilo i 
koji su još mjestimice sačuvali svoju prvobitnu gordost i 
veličinu. 

Po svemu se zapaža, da je naš Meštrović u sebi sa¬ 
čuvao ono nešto eruptivne umjetničke snage i koncepcije, 
koja je udahnjivala starodrevne umjetnike na dlijetu, kad su 
se spremali, da u mramor usade svoju dušu, svoje misli i 
svoje osjećaje, da tako ovjekovječe sebe i prosvjetu svoga 
vremena u povijesti čovječanstva. 

Već u početku svoga umjetničkoga nastupa, nekako 
osamdesetih godina, dok je kod nas bila uopće na umjetnič¬ 
kom polju u jeku romantika, Meštrović je prvi stupio na 
realističko tlo utirući i kod nas puteve shvaćanju prave i 
velike umjetnosti. Naravno, da je s prva naišao na nerazu¬ 
mijevanje, pače i na otpor sa strane publike i starijih umjet¬ 
nika, no on vjeran svom geniju nije zastao na putu slave 
i neumornim radom dovinuo se do prvaka u svjetskoj ki¬ 
parskoj umjetnosti. Još se i danas pisac ovih redaka sjeća 
nepovoljnih pritika, pače i nedoličnih napadaja, kojima je 
bio podvrgnut naš umjetnik, kad je prvi put izradio za Split 
spomenik Luki Botiću i na podnožju spomenika u relijefu 

izdtjelao lik »Bijedne Mare«. Ta/j je lik bio čisto realistički 
prikazan, te su se na njemu najbolje razabirale patnje ne¬ 
sretne djevojke, koja umire od ljubavi. No kako je općinstvo 
u drugom svijetlu gledalo taj lik, opojeno romantičnom 
poezijom pok. Rotića, naišao je na sveopće neshvaćanje i 
ironičko podrugivanje. 

Međutim kad su kasnije nastupili redom daljnji radovi 
velikoga umjetnika: sfinge, karijatide, sjajni domaći mra¬ 
morni portreti, fragmenti Kosovskom hramu, silan lik »Po¬ 
bjede«, »Kraljević Marko« i t. d., i t. d., te kad je Meštrović 
na rimskoj međunarodnoj izložbi 1911. zadivio čitav na¬ 
predni svijet, onda je konačno i naša publika shvatila, da se 
u njezinoj sredini rodio veliki umjetnik i pjesnik svoga na¬ 
roda, koji služi na čast i ponos hrvatskom narodu. Odonda 
se njegova zvijezda visoko uzdigla na zenitu hrvatske 
umjetnosti, te danas sjaje žarkim svijetlom šireći sve više 
u svijetu dobar glas naše hrvatske umjetnosti. 

Nakon velikih uspjeha, koje su polučile njegove po¬ 
sljednje izložbe u Londonu i onamo preko oceana u dalekoj 
Americi, cio se umjetnički svijet stao baviti njegovim rado¬ 
vima, a strane umjetničke revije donositi uz opširne studije 
i vrlo uspjele ilustracije njegovih istaknutijih djela. 

U posljednje vrijeme, kad je naš veliki umjetnik 
boravio u Chicagu i tamo priredio svoju izložbu, glavni 
predstavnici općine toga golemog grada ponudili su mu 
častan prijedlog, da izradi po svojoj umjetničkoj slobodnoj 
koncepciji dva velika kipa, koji bi morali resiti veliki trg 
njihova velegrada. Umjetnik s veseljem primi tu časnu po¬ 
nudu i vrativši se lanjske godine u Zagreb lati se odmah 
posla i u razmjerno kratkom vremenu riješi taj zanimljivi 
problem na sveopće zadovoljstvo. Zanimljivo je istaknuti, da 
je Meštrović nahvalice želio izgraditi ta dva velika spome¬ 
nika baš u srcu Hr\atske, da tim dokaže stranom svijetu, 
da se i kod nas mogu izraditi velika umjetnička djela, kad 
s radnjama upravlja jedan veliki duh, nadahnut velikim 
umjetničkim koncepcijama. 

U predvorju umjetničke škole u Zagrebu (Ilica 83) u 
jednom uglu prostranoga dvorišta na uvid općinstvu izlo¬ 
žio je Meštrović svoj prvi golemi rad namijenjen općini 
u Chicagu, Na jednom gorostasnom divljem konju u 
bijesnom trku ispruženim vratom i oštro protegnutom 
gubicom hrli naprijed »proždirući put«. Na njemu jaši, 
siguran, kao da je s njom izrastao, gorostas Indijanac, 
gotovo posvema go s urođenom perjanicom na glavi u stavu 
borbe s oštrom sulicom, upravljenom protiv neprijatelja. Na 
tijelu Indijanca markantno se razabiru oštro napete žile 
punih mišica, a na licu divlji i krvoločni bijes čovjeka, koji 
svom snagom navaljuje na neprijatelja. 

Anatomska strana svih udova na osobiti se način 
ističe, tako da ti se prikazuje vizija diva, koji se bori 
s divovima. Visina konja s konjanikom iznosi nekih šest 
metara od zemlje, a težina same bronce oko 12 tona 
(12.000 kg). 

Kod drugoga kipa vidiš silnu masu trupla konja i 
konjanika, ondje noge i masivna kopita, tamo glave još u 
radnji i t. d. Svi ti zagasiti udovi, oko kojih se bave razni 
radnici izglađujućd i bušeći broncu raznim alatima na elek¬ 
tričnom pogonu, izgledaju poput udova giganta iz prastarih 
mitskih vremena. 

Obje bronce čine dojam silne snage, koja ije smjelošću 
genija stvorio čovjek od mrtve materije i ulio joj dašak 
života. Takva čuda može samo da stvori umjetnik, u kojemu 
neograničenom snagom plamsa vatra genija i svijetli mu 
staze k uspinjaju do najvećih vrhunaca savremene umjet¬ 
nosti. 

Stj, Ilijić. 


KNJIŽEVNOST. 

JOSEF STRZYGOWSKI: 

0 RAZVITKU STAROHRVATSKE UMJETNOSTI. 

Jedva će se naći još koja hrvatska knjiga, koja bi 
bila od tolikoga značenja za davnu prošlost hrvatskoga 
naroda — i za njegov prosvjetni razvoj i za njegovu po¬ 
vijest uopće — kao što je djelo njemačkoga profesora 
Strzygowskoga: »0 razvitku starohrvatske 

umjetnosti« na hrvatskom prijevodu. 

Matica Hrvatska nije žalila ni truda ni troška na¬ 
stojeći, da ova tako potrebna knjiga izađe na svijet u što 
dostojnijem ruhu, i to još uz tako neznatnu cijenu od Din. 
160.— (odnosno Din. 200.— knjiž. cijena). Ovo je doista 
najljepši dar, što ga je mogla pripraviti M. H. svome na* 
rodu. Shvativši potpuno veliko značenje Strzygovskijevih 
mnogogodišnjih istraživanja ona nije časila časa, da djelo 
što prije objelodani, i to u takvoj umjetničkoj opremi od 
priznatoga hrvatskoga umjetnika Vladimira Kirina 
kakvu bismo mogli očekivati samo kod velikih prosvijet¬ 
ljenih naroda, kao što su Nijemci ili Francuzi. 

Svrha je ovomu djelu, kako nam Strzygovski u uvodu 
kaže, ova: »Ne kanim ovom knjigom ništa drugo postići, 
nego da pokažem, da je mogućnost, koju ću ovdje na¬ 
stojati dokazati, vrijedna daljnjega istraživanja. Ta je mo¬ 
gućnost tako nova, da se ipak ne smijem nadati, da ću 
svakoga odmah o njoj moći uvjeriti. No ono, što o tome 
očekujem od Hrvata, vrijedi jednako za sve sjeverne na¬ 
rode: svi oni treba da počnu jednom istraživati, da li je 
doista istina, da su svi redom u početku prelaženja na 
kršćanstvo bili u ovim pitanjima upućeni samo na ono, 
što je dano iz Rima i Bizanta«. 

To znači, da su Hrvati već prije, nego što su došli 
u današnju svoju domovinu, imali svoju vlastitu umjetnost, 
i da nijesu istom od Rimljana učili. Zato Strzygowski na¬ 
stavlja ovako: »Stoga sve, što u ovoj svečanoj knjizi iz¬ 
nosim, samo je u glavnom nastavak onoga rada, što sam 
ga bio već poduzeo u ostaloj istočnoj Evropi, te držim, da 
se još više, nego sam to prije mogao, ovdje mogu pozvati 
na svoje djelo »Die Baukunst der Armenier und Europa«, 
jer su južni Slaveni, a napose Hrvati, slično kao i Armenci 
nastanjeni na granici Sjevera prema Jugu, te su tako osta¬ 
vili na južnjačkome tlu najranije tragove osebnoga sje¬ 
vernjačkog značaja«. 

Zato Strzygowski osobito naglašuje opreku između 
hrvatskih i langobardskih crkvenih gradnja htijući time po¬ 
kazati, kako su južni Slaveni kao i Goti, zapadni Slaveni i 
Armenci išli svojim vlastitim putem, jer svi oni imadu za¬ 
jednički iskonski istočnjački način građenja drvenih zgrada 
na brvna (vidi si. 1. Pravokutni sklop brvnih stijena). Stoga 
kad piše svoju knjigu o starohrvatskoj umjetnosti, ne piše 
je Strzygowski »možda Hrvatima za svoju ljubav«, nego 
zato, što je došao do takvoga uvjerenja radeći kroz čitav 
svoj život na Istoku i Sjeveru, kao i na Zapadu i Jugu. 
Time pisac navješćuje, da je njegovo djelo strogo znan¬ 
stveno i objektivno; nikome za ljubav, a sve za istinu. 
Ili kako sam Strzygowski kaže (str. 221.): »Ne radimo 
zato, da podržavamo humanističke dogme 
(to jest, da se bez Rimljana i Grka uopće ne može za¬ 
misliti umjetnost na evropskom tlu), nego da tra¬ 
žimo istinu«. 

Strzygowski ne može dosta osuditi nemar odnosno 
nehaj, da se upravo sa starom slavenskom, napose hrvat¬ 
skom likovnom umjetnošću postupalo tako maćuhinski, kad 
veli: »0 spomenicima romanske i gotske umjetnosti, re- 
naissance i kasnijega vremena radilo se već sa svom kri¬ 
tičnom revnošću, samo su oni mali, čedni spomenici na- 

cionalnoga doba hrvatske prošlosti ostali začudo zane¬ 
mareni. Prema političkim prilikama moglo se to dosada i 
razumjeti (misli Austrougarsku). Ali danas, kad je taj 
narod na okupu, te se počinje upravo za slavenske stvari 
buditi ondje razumijevanje, koje ima da prožme cijeli na¬ 
rod, ne će se ta praznina moći više ispričavati: danas se 
mora cijeli hrvatski narod kao jedan čovjek zauzeti za 
tu svoju veliku stvar. Razumljivo je, da se u vrijeme, kad 
je Dalmacija pripadala Austriji, a Hrvatska Ugarskoj, za 
hrvatsku umjetnost kao cjelinu malo učinilo. No danas, kada 
su oba ta područja ujedinjena u jednoj državi, ne bi se 
smjelo ni jednom istraživaču, pa bio on i tuđinac, uzeti za 
zlo, ako izrazi želju, da i duševno jedinstvo toga naroda 
dođe do izražaja i u Zagrebu kao i u Splitu, tome novom 
glavnom gradu Dalmacije tako, da se u jednom i u dru¬ 
gom gradu nađu muzeji, gdje bi po mogućnosti bili za¬ 
stupani svi starohrvatski kameni spomenici, — u jednom 
recimo, u originalu, a u drugom u sadrenim odlijevcima«. 

U tom je smislu, kako smo mogli čitati na drugom 
mjestu u 4. broju, fra L. Marun udario temelj sa svojim 
»Prvim muzejem hrvatskih spomenika« u Kninu, i tako 
omogućio i Strzygowskijevo djelo, o kojemu je ovdje riječ. 
Strzygowskijevo je djelo ujedno i slava Marunova. 

Strzygowski se obara na sve one, koji zastupaju mi¬ 
šljenje humanista, naime da su slavenski »barbari« bili su¬ 
rovi ljudi bez svake umjetnosti i uljudbe, koji zaslužuju, 
da se o njima govori istom od onda, otkada su došli u 
dodir sa Rimom i Bizantom. I Strzygowski se pita: »Pa 
zar će to mišljenje humanista (podržavati i sami slavenski 
narodi?« 

Kao temelj svomu istraživanju postavio je Strzygowski 
tri nepobitne činjenice, od kojih treba polaziti kod pro¬ 
učavanja stare hrvatske likovne umjetnosti: 1. da je brvna 
gradnja istočnjačka, 2. gradnja na kanate zapadnjačka 
(gradnja, kojoj je okosnica načinjena od drveta, a ostalo 
je ispunjeno opekom) i 3. gradnja na jarbole sjevernjačka 
(vidi si. 2. Gol, crkva na jarbole), to jest dva evropska kop¬ 
nena područja umjetnosti treba razlikovati od sjevernja¬ 
čkoga pomorskoga. Osim toga valja uočiti, da je kamena 
gradnja prodirala s Istoka i Juga, te se priljubljivala drve¬ 
noj, koja je dolazila sa Sjevera, to jest predaja drvene 
gradnjje živjela ije i dalje u kamenu. »Tko to ne zna, taj o 
sredovjekovnim građevnim stilovima ne može rasprav¬ 
ljati« — kaže Strzygowski. 

Da je oznaka za onu umjetnost, o kojoj govori Strzy- 
gowski u svojoj knjizi, doista »starohrvatska«, svje¬ 
doče natpisa iz Dalmacije i Hrvatske, u kojima se nesamo 
knezovi već i narod, kojim su vladali, izrijekom nazivaju 
»Hrvatim a«. To se osobito jasno vidi na Držislavovin, 
pločama (vidi si. 3. i 4. Knin, Muzej: Držislavove ploče), gdje 
se točno mogu čitati riječi: »Držislav dux magnus« i »dux 
Hroatorum« (Držislav, veliki vođa, vođa Hrvata). 

Osobito je značajan za starohrvatsku umjetnost tro- 
tračan pletenac, koji je na spomenutim pločama tako 
dobro uščuvan. I u Krakovu su našli ploču znatno slabije 
sačuvanu sa sličnim pletencem, koji je doduše samo dvo¬ 
tračan, ali inače isto tako značajan, kao i onaj trotračni 
na Držislavovim pločama. 

Strzygowski nadalje upozoruje na rezbarije na drve¬ 
nim kolima, koja su nađena u Norveškoj kod Oseberga 
te ih uspoređuje s nakitom na pregradi u crkvici sv. Mar- 
tina u Splitu (vidi si. 5. Split, sv. Martin u Porta aurea: Pre¬ 
grada). Osobito su značajne kod tih ukrasa t. zv. »rako¬ 
vice«, koje su se poredale uzduž ruba poput pijavica. Isti 
ukras nalazimo i na pomemuitim kolima u Oslu. 


Značajan je za starohrvatsku umjetnost i način gra¬ 
đenja, koji se osobito ističe kod nekih crkava u Dalmaciji. 
To je prije svega crkva sv. Donata u Zadru, koja je između 
sviju sačuvanih spomenika svojom veličinom najznatnija; svi 
ostali spomenici maleni su i neugledni. Tako je doduše 
neugledna i kapelica sv. Križa u Ninu (vidi si. 6. Nin. Sv. 
Križ), ali ona nam ipak služi kao izvrstan primjer staro¬ 
hrvatske građevne umjetnosti svojom kupolom, koja je po¬ 
dignuta nad četvorinom, a ne nad kružnicom, kao kod sv. 
Donata. 

Da se moglo u građevnom umijeću od četvorine prijeći 
u kupolu, potreban je bio posebni način građenja tako 
zvanim trompama, a to i jest najznačajnije kod starohrvat¬ 
skih građevina; to umijeće nipošto nijesu mogli Hrvati po¬ 
primiti od Rima, budući da su Rimljani gradili kupole nad 
kružnim prostorom ili nad osmerokutom. Na taj način 
građenja naišli su i u Firuzabadu (vidi si. 7. Firuzabad) jugo¬ 
zapadno od staroga Perzepolisa, dakle posve izvan po¬ 
dručja staroga Rima i Bizanta. Na slici se jasno vidi t. zv. 
trompa, koja svojim oblikom podsjeća na školjku, a služi, 
kako rekosmo kao prijelaz iz četvorine u kupolu, dakle 
nerimska, nebizantska građevna umjetnost. Pa budući da 
u zemljama oko Hrvata toga načina građenja nigdje nema, 
to ga Strzygowski smatra glavonm značajkom starohrvat¬ 
skoga stila i zove jednostavno starohrvatskim. 

Predaleko bismo išli, kad bismo htjeli iznijeti sva za¬ 
nimljiva mjesta iz Strzygowskijeve knjige, jer za to bi 
trebala i opet čitava jedna knjiga. Još bismo mogli na 
koncu spomenuti neke izvrsno sačuvane spomenike. Na 
prvom mjestu ide ovamo »Branimirov kamen (vidi 
si. 8. Zagreb. Narod, muzej: Branimirov kamen), koji se na¬ 
lazi u Narodnom muzeju u Zagrebu. Za nj veli Strzygowski 
ovo: »Takav bi spomenik trebao da ima u muzeju dolično 
mjesto, jer bi mnogi narodi s pravom mogli zavidjeti Hrva¬ 
tima za tako stalno datirani i u jednom komadu tako dobro 
uščuvani spomenik. Začudo ne opažamo u javnosti radi 
toga spomenika baš osobitoga ponosa ni oduševljenja, 
valjda zato, što to nije kakav kip...« Strzygowski se 
čudi i tumači to na svoj način, no čini se da nije pogodio 
pravi uzrok tome nehaju. Osim toga bismo spomenuli »M u- 
timicrov zabat« u kninskom muzeju i konačno »Nat- 
krovlje žrtvenika« iz stolne crkve u Rabu. Na svim tim 
spomenicima uz pomenute već Držislavove ploče upada u 
oči trotračni pletenac, koji se kao nakit osobito lijepo ističe, 
te je nada sve značajan za starohrvtasku umjetnost. 

Već ovaj kratki prikaz jasno govori, od kolikoga je 
značenja djelo Strzygowskijevo za hrvatski narod, koji 
može jednako s ponosom gledati na svoju drevnu prošlost 
kao i s pouzdanjem u svoju budućnost. -lj- 

O POLUSEZONSKOM RADU U HRVATSKOM 
NARODNOM KAZALIŠTU. 

Upravo je pola sezone, kako je nova uprava, koja je 
započela svoj rad u znaku redukcija i nekojih financijalnih 
i disciplinskih reforama, otpočela da djeluje. Možemo od¬ 
mah naglasiti, da njezino poslovanje u umjetničkom pogledu 
ne daje nikakvih većih i zamašnijih rezultata. Nije nam pri¬ 
redila nijednoga značajnijega umjetničkoga događaja. Sve 
stvari, koje su dodanas davane, bile su od vrlo maloga često 
puta ni od kakvoga umjetničkoga značenja, tek puka po- 
modnost i oponašanje velikih svjetskih gradova i njihovih 
pozornica, ali ne onih prvoga reda, nego baš onih trećega 
reda. Klasika je sasvim napuštena. Ni jedno klasično djelo 
nije izneseno pa čak ni ona, koja su već otprije na reper¬ 
toaru i koja ne bi iziskivala mnogo truda, da se iznova ili u 
pređašnjem obliku postave. Pa ne samo da nijesmo imali 

prilike da gledamo klasiku, nego na savremene veće 
evropske autore nijesmo upoznali, što je od vrlo velike 
važnosti za razvoj našega pozorišnog i uopće kulturnog 
života. Od starijih autora jedini Ibsen što je došao do riječi. 
Njegove »Sablasti« iznesene su nešto osvježene novijom 
podjelom uloga, među kojima je briljirala gđa Vavra uz po¬ 
znatu kreaciju Oswalda gospodina Ive Raića. 

Ibsen je sa svojim ponešto zastarjelim načinom današ¬ 
njoj publici i današnjem životu dosta stran i gotovo naivan, 
jer ono, što se njemu pričinjalo bunom i revolucijom, to je 
danas riješena stvar i danas to nije više problem. Njegovo 
moraliziranje o društvenom i obiteljskom životu naivno je 
i ne može više zanimati kao nekada. Sve te njegove teze 
nose biljeg svoga vremena i ne ostaju vječne. Ali ono, što 
Ibsen nije mogao da ostane kao moralista i ideolog, ostao 
je kao umjetnik. Njegova dramatska snaga, tehnička sprema 
i scenski život u njegovim djelima, to je ono, što ostaje 
vječno i što se nikada ne će izgubiti. Sve njegove stvari 
daju velike mogućnosti i režiseru i glumcima, da ogledaju 
svoju snagu i s te strane će za svakoga pozorišnog čovjeka 
ostati uvijek privlačive. U Ibsenovim »Sablastima«, kako 
smo već rekli, stvorila je gđa Vavra u licu gospođe Alving 
izvrsnu umjetničku kreaciju. Ona je shvatila lik gospođe 
Alving kao majku i u takvom shvatanju uzdigla se u trećem 
činu do klasičnih junakinja, do vrhunca velikih svjetskih 
tragedkinja. G, Raić kao Oswald i otprije je poznat. To jc 
jedna od njegovih najjačih i najizrađenijih kreacija, to je 
umjetnina prvoga reda. Ostali glumci bili su na visini, tako 
da je ova predstava bila najuspjelija u ovoj sezoni. 

Sve ostalo, što se davalo, u većini slučajeva bilo je 
ispod prosječnosti. Izgleda, kao da je nova uprava odlučila, 
da se samo brine za uspjeh kazališne blagajne, a ne za 
umjetnički uspjeh. Naravno, to se s jedne strane može i 
opravdati, jer je država snizila kazalištu svoju pripomoć za 
nekoliko milijuna, što je strahovito pogodilo naše kazalište. 
I sad je nova uprava u strahu, da ne bi zapala u neprebro- 
dive novčane krize, i zato daje komade, koji će privući i 
šire i najšire slojeve publike u teater i tako bar na taj 
način povećati prihode kazališne blagajne i omogućiti daljnji 
miran rad u njemu. Ali ipak i pored ovakvoga stanja mogli 
bi se s mnogo više ukusa i umjetničkoga smisla birati zna¬ 
čajniji komadi, koji bi zadovoljili ne samo šire slojeve pu¬ 
blike, nego i kulturne i umjetničke potrebe, koje su ne¬ 
ophodne za razvoj naše umjetnosti do velike evropske 
visine. 

Šta znači to, davati samo komade kao što su »Dower- 
Calais«, »Fanny i njena rodbina«, »Sonjkinov glavni zgodi¬ 
tak, »Maja« i t. d.? To su sve manje više plitke i bez- 
značajne stvari, koje često puta i ne spadaju u umjetnost. 

Od domaćih stvari davala se jedna nanovo uvježbana 
drama od Kosora i to »Pomirenje« i jedna premijera drama 
Đure Dimovića »Sveti Ignjatije« — i to je sve. Dakle i s te 
smo strane osjetljivo prikraćeni, 

U »Pomirenju« iznosi nam g. Kosor problem naše 
seoske zadruge u nekom simboličkom obliku, koji starješinu 
te zadruge podiže do višega duševnoga stupnja, do sveca. 
Cijela .se stvar doimlje kao nastavak njegove otprije po¬ 
znate drame »Požar strasti«. I tu je iznesen kontrast dobra 
i zla, kao i u »Pomirenju«. U ovoj posljednjoj stvari dobro 
je simbolizirano u ličnosti starješine njegove zadruge, a zlo 
u njegovu sinu. U njihovoj međusobnoj borbi nadvladava 
simbol dobra, pobjeđuje otac, a sin svladan tim dobrom 
pada pokajnički pred njegove noge. Ličnosti su oštro i 
snažno izražene, ali dramatska snaga samoga djela poslije 
prvoga čina, koji je najjači i najpotresniji, znatno pada. 

Slična je drama i po ideji i po okolini, iz koje je uzeta 


i drama Đure Dimovića »Sveti Ignjatije«. I tu se lik našega 
čovjeka uzdiže do sveca. To je hajduk Imraor, koji je od 
strašnoga krvoloka postao svetac i isposnik za vlastita 
djela, koja ispašta prenošenjem ljudi preko rijeke. I tu ?e 
prvi čin najizrađeniji, a potonja dva po dramatskoj snazi 
sve to više padaju, likovi blijede i konačni dojam ostaje 
neuravnotežen. Od glumaca se u prvoj i drugoj drami 
istakao naročito Sotošek, a u drugoj i g. Dujšin, koji je bio 
nosilac glavne uloge. Tu je g. Dujšin pokazao novu stranu 
svoga talenta i može se reći, da je njegov uspjeh bio od 
velikoga značenja. To je mlad glumac, koji se eto uzdigao 
do nosioca glavne uloge i kao takav potpuno uspio. 

— ad — 

ŠPORT. 

ZAŠTO JE SKAUTIZAM POTREBAN MLADEŽI. 

Mnogo puta mogli ste čuti, kako se napada hrvatski 
skautski pokret s riječima: »Kakve koristi od toga skau- 
tizma, koje bi čovjek mogao upotrijebiti u bolje svrhe, već 
šetati po šumama«. Ne znaju oni, koji ovako govore, da po¬ 
kazuju malo smisla za ono, što je koristno i plemenito. 
Ovakve izjave daju ponajviše neiskusni mladići, kofa imaju 
smisla jedino za zabave, plesove, kina i slično. 

Ja ću ovdje da navedem samo nekoliko dokaza, pa će 
oni, koji su dosad na skautizam gledali kao na bijelu vranu, 
promijeniti svoje mišljenje i uvidjeti, da je skautizam i 
skautski pokret najbolji lijek za sve one, koji žele da po¬ 
stanu korisni i plemeniti, koji žele poslužiti našoj dragoj 
domovini Hrvatskoj kao dostojni sinovi naroda. 

Već stari Rimljani rekoše: »Mens sano in corpore 
sano«, t. j. zdrav duh u zdravu tijelu. Tu veliku zadaću sa¬ 
vjesno vrši skautizam, jer on mladeži pruža dobro tje¬ 
lesno razvijanje, koje postizava pojedinac ne šećući po šeta¬ 
lištima, nego živeći u prirodi udišući svježi gorski zrak. To 
je svrha izletu, a ne kako neki misle, oduzimanje vremena. 
Mi i previše dobro znamo, da je »vrijeme novac«, pa zato 
iskorišćujemo svaki sat slobodna vremena u korisne svrhe. 

Osim toga hrvatski skautski pokret prihvaća i spašava 
mladež od mnogih opasnosti, kojima je izložena naročito u 
današnje doba, gdje je svijet poplavljen izdanjima »Crne 
braće«, raznim »Đusepima« i mnogim sličnim lošim štivom. 
Skautizam oduzima mladeži ovakve zle stvari iz ruku, a 
stavlja joj u ruke knjige, koje ne djeluju samo na maštu, 
nego i na srce i dušu, i koje čovjeka oplemenjuju. Skau¬ 
tizam nastoji uvijek mladeži zgodnim načinom prikratiti 
vrijeme dokolice i zabaviti je dobrim stvarima. Nadalje raz¬ 
vija u mladeži ljubav i time mnogo pridonosi općoj na¬ 
obrazbi omladine. Zatim je uči razne znakove, kojima se 
može kretati po nepoznatom prostoru kao i snalaženje ne 
samo kompasom već i po suncu, zvijezdama, mjesecu, 
drveću i mnogim drugim pomagalima. Time skautizam po¬ 
maže razviću njihovih umnih sposobnosti, širi im vidokrug 
i jača volju za javnu službu i građanske dužnosti, stvara 
dobre navike i time ih moralno i socijalno naobražava. A što 
je najglavnije skautizam suzbija grubi materijalistički dv> 
kod omladine i razvija zadružnost do krajnjih granica. Osim 
toga pomaže roditeljima u odgoju djece, čuva ih od stram- 
putica, kojima je XX, vijek prebogat. Ne samo roditeljima, 
skautizam pomaže i školi, jer ova radi prenatrpanosti đaka 
ne može da posveti dovoljnu pažnju pojedincu. To nado¬ 
mješta skautizam, jer on budno pazi na svakoga pojedinog 
člana i čim koji skrene s pravoga puta, nastoji ga svesti u 
pravu kolotečinu, što mu i uspijeva, jer njegov je način za 
svakoga privlačiv, bio on ne znam tko i kakav. 

Nedavni događaj, koji se dogodio u Zagrebu s jednim 
skautom, također je uzvitlao mnogo prašine i zlobnim jezi¬ 
cima dao prilike, da se obore svom svojom vještinom na 
naš hrvatski skautski pokret. U svakom žitu ima kukolja, 
pa tako i među nama, nismo svi jednaki kao ni prsti na 
ruci. Morate znati, tko je od prirode nadaren kakvim 


darom, da toga ne izbrisa nitko na svijetu, imao on još takav 
utjecaj, jer priroda je neumoljiva u svojim poslovima. 
Svatko, tko razumno misli i zaključuje, ne će pomenuti 
događaj smatrati krivnjom lošega skautskoga postupanja 
već prirodnom pokvarenošću. 

M. Zečević. 


ZABAVA I ŠALA 


ŠALA. 

Poznati skladatelj Leoncavallo posjetio je jedne večeri 
neko kazalište, gdje se davala njegova opera »Bajazzo«, Do 
njega je sjedila neka dama, koja je naskoro primijetila, da 
Leoncavallo nikad ne aplaudira, te ga upitala: »Zar Vam se 
ne sviđa ta opera?« Leoncavallo je na ovo pitanje^onako 
od šale odgovorio: »Iskreno govoreći, ne.« I u daljnjem 
razgovoru nije o operi rekao a ma baš ništa dobro. Nakon 
nekoga vremena upitala ga ponovno dama: »Je li to 
Vaše iskreno mišljenje?« — »Dakako, sasvim iskreno!« 

Drugoga dana čitao je Leoncavallo u novinama: 
»Leoncavallo o svojoj operi Bajazzo«. Na njegov užas sta 
jalo je u tom članku sve, što je on dami, koja ga je dobro 
poznavala, pripovijedao o vlastitom djelu. 

Milan Mihelčić. 

ODGONETAČI. 

Veljko Novak Zgb (br. 6. I—JX.). — Radića Ratko 
(br. 6. IV. VI. IX. ne). — Vjek. Maštrović, Osijek (br. 5. 
I. HL IV—VH. IX. XI.). — Rozika Kocijan (br. 6. I. II 

IV. —VII.). — Nikola Medved, Gospić (br. II—VII.). — 
Nikola Špoljar, Valjevo (br. 6. I—IX.). — Dane 
Rajcević i Vojko Eremić, Gospić (br. 5. I—VII. IX.). — 
Miroslav Gregorović, Petrinja (br. 5. I. III. V—VII, IX—XI; 
br. 6. II. IV.—VII.). — Karlo Pavelić, Gospić (br. 6. HI. V. 
VII.). Antun Vujnović (br. 5. III. VI. IX.; br. 6. V.—VHT.). 

— J. Eremić, Gospić (br. 6. I.—VII. IX.). — Nikola Mati- 
jević, Kaniža (br. 6. II. IV. VI. VII.). — Đuro A 11 e - 
g r e 11 i, Zgb {br. 6. I—IX.). — Ružica Turković, Petrinja 
(br. 6. I—VHL), — Simo Uzelac, Gospić (br. 6. II.—VIII.). 

— Branimir Antonović, Zgb (br. 6. I—IX.). — Bo¬ 
jana Broz (br. 6. I. H. IV.—VII. IX.). — Nevenka Peleš, 
Pleternica (br. 6. I. IV. VI. VII.). — Vlad. Krsto Bella (br. 

6. I. IH. IV. V. VI. VII. IX.). — Mijo Mutzhaus, Valpovo 
(br. 6. II. IV. VI. VII.). — Stj. Banek, Koprivnica (br. 6. 
I. III. IV.—VII.). Lucie Storelli, Dubrovnik (br. 
4. I.—XIV-; br. 5. I.—XI.). — Jakov Poša (br. 5. I. III. 

V. —IX.; br. 6. I. II. IV.—VII. IX.). — Viktor Stunković, 
Zgb {br. 5. I. HI. IX.; br. 6. II. V.—VII.). — Karlo Pavelić, 
Gospić (br. 7. II. IV. V. X.). — Štefa Kolak, Gospić (br. 

7. IV. V. VII.). — Josip Ritz, Gospić i(br. 7. II. VH. X.). — 
? ? ? (br. 7. I.—V. X.). — Eugen Metzing, Ilok (br. I. II. 
V.—VII. IX.). — Vera, Mira, Slava, Božena, Gospić (br. 6. 
I. II. IV.—VII.). — Rozika Kocijan, Križevci (br. 7. H. IV. 
V. VII. IX. X.). — Mladen Stahuljak, Zgb (br. 6. 
I.—IX.) — Vlad. K. Bella, Zgb (br. 7. I. II. IV. V. X.). — 
Mato Pintar, Donji Miholjac (br. 7. II. IV. V.). 

I. ŠARADA. 

(Josip Blažević) 

a) 

U voću me svakom ima, 

Ja se sviđam skoro svima. 

b) 

Nikom nije on za volju, 

Jer se u njem ljudi kolju. 


c) 

Obje r’ječce spoji sada, 

Mudrac grčki bit ću tada. 

II. ISPUNJALJKA. 

muško ime 
zanimanje 
meće se na zid 
rijeka u Sibiriji 
narod 


(Branko Muha) 


i 






i 






i 






i 

IH. SKRIVAČICE. 

(Josip Cikoš) 

Idemo stare znance pohoditi. (Kamo?) 

Taj đak ovo ne razumije. (Gdje?) 

Na j savjesni je radi Vinkov cipelar. (Gdje?) 
Šumari borove sade. (Gdje?) 


IV. ISPUNJALJKA. 


(Franjo Maldacker) 



riba 

biljna hrana 

rijeka u Srbiji 

glavno mjesto u crkvi 

dio ženskoga odijela 

tursko ime 

narod 

IV. 

mjesto u Slavoniji 
najnoviji tehnički izum. 


II. 


Od I. do II. daje prezime slavnoga Hrvata; od III. d 
IV. njegovo ime. 


V. LOGOGRIF. 
(Veljko Novak) 

Sa »a« sam svečana dvorana, 
Sa »b« sam žena skučena, 

Sa »J« sam žensko ime ja, 

Sa »k« ja gledam u visinu, 

Sa »m« označujem živinu, 

Sa »n« nikom nijesam mila, 

Sa »S« diktatorska sam sila. 

























VI. MAGIČNI KUT. 
(Simo Uzelac) 



suglasnik 

veznik 

? 

rijeka u Hrvatskoj 

? 

žensko ime 
domaća životinja 


Ispuni gornje četvorine tako, da dobiješ iste riječi 
čitajući skraja prema vrhu okomito i vodoravno. 


VII. REBUSI. 
(Leon Mattes) 



r 


noć 



P 

p k p 
P 




VIII. GEOGRAFSKA BROJČANICA. 
(Veljko Novak) 

I. 


1 

2 

3 

1 

4 

5 

1 

6 

Sjedinjene države 

6 

7 

3 

8 

l 

4 

9 


Kina 

10 

11 

3 

1 

4 

10 

7 

Brazilija 

2 

1 

8 

4 

1 




Francuska 

11 

2 

1 

4 

8 

12 



Afrika 

4 

1 

2 

13 

1 

14 

1 


Indija 

11 

1 

5 

1 





Normandija 

15 

12 

4 

14 

12 

2 

12 

6 

Turska 

7 16 

16 

12 

2 




Njemačka 

8 

7 

5 

12 

2 

1 



Čehoslovačka 

1 

8 

6 

12 

16 




Holandija 


II. 

Od I.—II. daje riječ: astronomija. Pokraj toga su na 
značene zemlje, u kojima se dotična rijeka nalazi. 


IX. BROJANICA. 



U ovaj kvadrat treba staviti brojeve 35, 30, 20 i 15 
tako, da okomito i vodoravno daju iznos 100. 


PORUKE UREDNIŠTVA 

Drg. R-r. Žalimo, što Vašu »Križaljku« ne možemo 
ovako primiti; valjalo !bi je pomno izraditi (ravnalom), 
brojke lijepo ispisati, budući da se ovako velika kri¬ 
žaljka ne slaže rukom, već se pravi klišej (fotografi¬ 
ranjem). 

J. F. Z. Uporedili smo pomenute dvije pjesme, no ni- 
jesmo mogli ništa drugo utvrditi, već dvije obrade jedne 
teme; mislimo, da tu nema zla. Od novih Vaših pjesama 
svakako će ući »Mami«, i druge ne bi bile loše, da nemaju 


pojedinačnih nezgodnih mjesta, koja se osjećaju kao grebeni, 
kojih pjesnik nije mogao obići, bilo radi žurbe bilo radi 
teškoće, koju je trebalo svladati. Često jedno mjesto može 
da pokvari čitavu pjesmu. Tako primjera radi stih: — Mre 
mjest’ da nešto novijega ište. — '(Apostrof?!) Ili stih: — 
Spram karamfila crvenog put krvi — (valjda: poput!). 
Treba se čuvati ovakvih i sličnih, da tako kažemo, n a- 
s i 1 j a. 

I. P. Z. Iako je pohvalna plemenitost osjećaja u pjesmi 
»Domovini«, ipak valja priznati, da je obrada slaba. Pjesma 
u cijelosti umara. Pričekajte još i radite. 

Sp. B. Vaših pjesama ne možemo upotrijebiti; ishi¬ 
trene su, zapravo proza rastavljena na duže i kraće sti¬ 
hove, već prema raspoloženju*. Na pr.: U zidinam onog 
dvora, — sam u osami, — čamuje djeva, — Beatrica se 
zove. — Negda je ona za životom, i radosti čeznula — i 
čekala, sreću — zore... — Jezična strana dala bi se 
ispraviti, ali obrada. 

V. N. Z. Od Vaših zagonetaka ulazi »logogrif« i »pa- 
liindrom«, malo izmijenjeno. 

»Skromni«. Od Vaših najnovijih radova ulazi pjesma 
»Poklade«, ostalo je slabije. Mjestimice smo je ponešto 
izmijenili radi stiha, ali u glavnom je dobra. 

V. F. P. Vaše pjesme (Leonida i dr.) teško teku; ritam, 
akcenat, pa i jezik — sve je to još preslabo, a da bi bilo 
zrelo za štampu. 

»Sokol iz P.« Pohvalna je svakako dobra volja, koja 
je očita, ali je obrada slaba, i onda treba dobro ispitati, 
što smo napisali, jer inače se lako podkradu stihovi kao: 

— Evo vam, braćo, primjer sad živi. — Pren’mo se složno 
s prirodom milom — Sravnimo pute bjahu li krivi — 
Uzvrat’mo silu uv’jeke silom. (?). Treba još mnogo raditi 
i čekati. 

I. K, Z. Od Vaših pjesama ući će »Slavuj i slavujica« 
uz neke sitnije promjene; sfve ostalo je znatno slabije. 

»Sretonadoljub«. »Slika« i »Sreća« imadu nešto sadr¬ 
žaja, ali su kao pjesme obradom slabe, mjestimice negipke 
i trome. 

»Jops«. Vaših zagonetaka ne možemo upotrijebiti; 
imamo na pretek znatno boljih. 

»Slavonska J.« Premda je »Naša povijest« pisana 
s osjećajem i pokazuje dobru volju, opet je obrada slaba. 

M. J. »Groblje« .je preslabo, a da bi moglo ući. 

»Hrv. Omi.« Mnogo tražite od nas, da se sjetimo, 
kakve su bile Vaše zagonetke, kraj tolikih dopisnika; izvo¬ 
lite čitljivo, uredno pisati, pa Vam ne ćemo odbijati radnje, 
ako valjaju. Prije svega red! 

J. C. Od zagonetaka ulaze »Skrivačdca, a)«. »Đačka 
šala« slabo je pisana (stil, jezik), a da je i dobra jezično, 
opet je ne bismo prihvatili, jer i šala mora imati moralnu 
podlogu. Đaci dođu u gostionicu bez novaca, naruče i 

— »gledahu jedan u drugoga, što će uraditi, jer nitko ne 
imaše ni prebijene pare« — i sad dolazi šala. To ne valja. 

»Samotni«, Pjesma je suviše slaba, a da bi je mogli 
uvrstiti. Doći će i bolja vremena. 

I. M-ć. S. Na žalost Vaših pjesama ne možemo upo¬ 
trijebiti, iako su prvenci, pa bi im se moglo i kroz prste 
pogledati. Bolje je još pričekati. 

B. P-ć. Vaša je posjetnica slabo uspjela. 

R. R. S. Priposlane zagonetke neuredno su napisane, 
pa ih već radi toga ne možemo primiti, jer nemamo kada 
da ih prepisujemo. 

M. K f »Za svojom zvijezdom« nije uspjela stvar, dok 
»U životu« još nešto znači sadržajem, ali obradom je slaba. 

I. M. O. »Pustolovina male lutke«! Zamisao ne bi bila 

losa, samo bi je trebalo u romantičkom stilu i obraditi; 
ovako to nije zgodno. 

R, K. Kr. Od priposlanih nam zagonetaka mogli bismo 
upotrijebiti po koju od »Skrivačica« (3.), »Palindroma« i 
»Dopunjalki«, samo bi ih valjalo na posebnom papiru 
uredno napisati i odgonetke priložiti. Učinite tako. 

V. N. P. I »Proljeću« i »Život« slabo su uspjeli radovi; 
nije su još za štampu. 

»Slavonac«. Možete nam poslati jednu svoju šalu, koja 
Vam se čini da je najuspjelija, rado ćemo Vam je pregle¬ 
dati, Đački se radovi piimaju na ocjenu i — ne vraćaju se. 

M. Vj. B. »Pahuljice« ulaze; pjesmica je ljupka, iako 
bez dubljega sadržaja. Ostale pjesme znatno zaostaju, ne 
možda sadržajem, po tome su još i bolje, već svojim slika¬ 
ma i negipkim stihovima. Tako na pr. stihovi; _ Tek se 

čuje zvono, — Tajanstvenim glasom — Ponoć bije ono (!) 
—. IH: — Plavetna pucina morska — Sjetno, tiho miri (!) —. 
Ili; — Otvara mi oči, — Da ljepote gledam, — I želi 
(muza) da joj se — Svim srcem ja predam. — Čitava je 
pjesma (»Moja muza«) nezgodna, prozaična i — sebeznala. 

D. R-ć. »Ispunjaljka« ulazi, ostalo ne. Pjesmica je 
suviše slabo obrađena, iako bi sadržajem podnijela. 

V. D.-[- Sp. Od priposlanih zagonetaka > ne možemo 
ništa upotrijebiti; neke su pogrešne (Aritmogrif), neke ne¬ 
spretno sastavljene (Konj. skok). 

I. Sv. Ni »U tihoj noći« ni »Glosa« nije uspjela. Uzmite 
samo poredbe; — A ja tonem usred misli — Kao riba na 
dno mora —, Ili: — Trgnem se od teški misli, — Žice 
gusla (!) nategnem. — Iznemoren {!), slab ko sjena — Na 
panj jedan tad sjednem. — Isto tako i »Glosa« slaba je, 
mjestimice upravo nemoguća: — Bogata je hrvatska majka, 
— Bacite pogled po kršu i polju — itd. Ne smijemo svašta 
pisati, ako želimo imati bar malo uspjeha. 

I. I-ć. »Dva računa« ulaze, ostalo ne. 

»Primorac«. Obrada pjesme »Na grobu« slaba je; ima 
doduše osjećaja, ali bi ih trebalo znati zaodjeti riječima, 
a to još ne ide. 

I. O. S. Vaše pjesme od reda umaraju; gomilanje ri¬ 
ječi bez dubljega značenja. Valjalo bi ih znatno skratiti, 
da tu i tamo po koja misao dođe do jačega izražaja. Ne 
možemo ih upotrijebiti. 

»Tonča«, Vaše pjesme ne bi bile na odmet, da nijesu 
tako dugačke s toliko suvišna balasta. I onda ima nezgodnih 
mjesta kao na pr.: »Oj slobodo, blago svega blaga! — Teb’ 
se svatko veseli i smije; — Sigurno ne mislite tako! — 
»Ciganin u svatovima« ulazi. 

X u Y. »Slutnje« ulaze, Čim dođu na red, ostalo je 
tvrđo, negipko; bolje da se još ne štampa. 

»Kunića«. »Burna noć« nije ni približno ono, što bi 
trebala biti. Valja još čekati! 

Ml. M-ć. »Dopunjaljka« ulazi. »Križaljke« ne možemo 
upotrijebiti iz razloga, koji smo već mnogo puta u poru¬ 
kama naveli. I 

»Tonča«. Zasad još ne mogu ući priposlane pjesme; 
ima nezgodnih mjesta radi prozaičkoga opisivanja: — Voda 
žurno teče dolje — U dol sa brijega. — U nizine salijeva 
se, — pa su polja bijela, — Otud tiho žuboreći — U po¬ 
toke se slijeva. — Nespretni su apostrofi: Vid’t ne može 
nevjernice —; ili: Otišo bi pa b’ te čeko, — itd. 

R. T-ć. »Ispunjaljka« je suviše dugačka i nezgodna, 
a valjalo bi je i vrlo točno izraditi radi fotografiranja. Ne 
može ući. 

»Tonci«. »Muta« ulazi, kad dođe na red. 

S. K. Kr. Vaše su zagonetke dijelom suviše prozirne 
dijelom pogrešne; konjićev skok dao bi se upotrijebiti, da 
je urednije nacrtan i napisan. 


B. R. S. U Vašim pjesmicama ima topline i osjećaja, 
samo im je obrada još slaba. Nemojte ih baciti, već ih 
sačuvajte, pa kad prođe koje vrijeme (godina dana), pro¬ 
čitajte ih opet; vidjet ćete. 

P. Š. B. ml. »Spomen m. dr.«: stihovi nejednaki, mje¬ 
stimice opori. Treba još vježbati i čitati. 

»Slavonac«. Od Vaših rađorva mogli bismo upotrijebiti 
»Ne bijaše baš lud«, samo bi valjalo na posebnom komadu 
papira napisati, i to na jednoj strani, donekle i dotjerati. 

R. K. Kr. »Dolazak proljeća« nije još za štampu; pje¬ 
smu bi trebalo znatno preraditi, a to ne smije biti. Treba 
još pričekati, dok dođe zrelije vrijeme. 

»Rex«. Vaše su pjesmice slabe; ne možemo ih pri¬ 
miti. Uzmite samo kiticu iz »Mora«: — Kada mirno ti 
stojiš — i izgledaš ko ulje, — ko da ljude brojiš, — što 
u tebe mirno bulje —. 

»Cant. II.« Nijedna Vam pjesmica nije uspjela! Ne¬ 
zgodni su stihovi kao na pr.: — Tad se (!) sjednem i mi- 
sMm koješta. — Ili: Ko od smrada od tuđinca bježat — itd. 
Od zagonetaka ulaze dvije brojčanice. 

L. S-i. D. Od Vaših zagonetaka ulazi po vremenu šest 

njih. 

V. P-y. Š. Od priposlanih pjesama ulazi »Pjesnik u 
noći«. 

St. G. Z. Vaše (sfu zagonetke suviše slabe 1 prozirne; 
ne mogu ući. 

A. F. Honorar smo već poslali u B. K. 

N, O. K. Uz najbolju volju zasada još ne možemo 
Vaših pjesama upotrijebiti. To su pokušaji, koji tu i tamo 
obećaju bolji rad u budućnosti. Valja paziti, da se ne 
uvlače nezgodni i neprilični izričaji, kao oni u pjesmi 
»Majka«: — Majko moja mila — v srdašcu od tebe — 
odvrat mi proklija (?!). — Treba još čekati. 

J. P. »Brojčanica« ulazi, ostalo ne. Pjesma »Zvonce« 
obično je stihotvorenje bez dubljega značenja. 

D. Str. V. Ml. Od Vaših zagonetaka ulaze tri, ostale 
su dijelom pogrešne dijelom običajne, kakvih već imamo 
na pretek. 

V. St. Vaša »ispunjaljka« iSuviše je jednostavna i do¬ 
sta površno izrađena; ne ulazi. 

»Jožev«. »Piga«, ovako preinačena, znatno je bolja i 
ulazi, čim dođe na red. 

»Nikola«. »Moja pjesma« ulazi, i »Jutro« ne bi bilo 
na odmet, da je dotjerati 2. stih u 2. kit.: ljudi, kojim’ 
život nije drugim što je, — (?). »Dva soneta« znatno za¬ 
ostaju. 

»Tunja«, Vaše su pjesme još preslabe, a da bi mogle 
ući u štampu. Čekajte još. 

E. G. »I došla sam...« ulazi, ostalo ne. 

J. R. G. Zagonetke treba urednije napisati za štampu; 
ovako ne mogu ući. 

»Sarajlija«. Vaša je krivnja, jer ste svuda uz potpis 
stavili pseudonim. 

R. K. K. PrimiH smo ponovno Vašu pošiljku. Pjesma 
ne može ući, slaba je. Zagonetke bi trebalo znatno ured¬ 
nije napisati. »Sknvačice« ne bi bile na odmet, da su lo¬ 
gičnije. Na pr. Tko to rano tako pjeva? — Trebalo bi 
staviti pitanje: gdje? —. A odgovor da bude: U Kotoru. 
Kušajte ih tako obraditi i opet poslati (uredno!) 

»Ivanov«. Pjesme su slabe i nečitljive mjestimice. 
Vaša poruka na kraju tako je nečitljiva, da nijesmo mogli 
odgonetnuti, Što biste htjeli. Nemamo toliko vremena, da 
proučavamo nečitljive rukopise. Napišite čitljivo, pa nam 
pošaljite opet svoiju želju. 

M. G-ć. Od Vaših zagonetaka ulazi »Geogr. isiov.«, 
»Konj. skok« i »Brojčanica«. Uredništvo. 




Preporučujemo filatelistima, da si 
nabave kod mene jednu zbirku 500 
raznih maraka, od kojih je svaka 
marka drugačija, za Din 30'— Jedna 
zbirka 1000 raznih maraka, sadržava¬ 
jući države Evrope, Azije, Afrike, 
Amerike i Australije, te je svaka 
marka drugačija, uz cijenu od Din 65'— 
Novac se imade unaprijed poslati 
a ja razašiljem robu preporučenim 
listom i prilažem svakoj takvoj na- 
ruđbi moj cjenik maraka, koji sadržaje 
cijene skoro od 600 raznih država 
cijeloga svijeta. 

Najstarija trgovina maraka u SHS 

IZIDOR STEINER 

Brod na Savi. 

4. Povijesna čitanka za niže razrede srednjih 
škola I. dio. Srednji i novi vijek do godine 
1648. II. popunjeno izdanje. Priredio dr. S. S r k u 1 j. 
U Zagrebu 1922. Cijena Din 40.—. 


5. Geografijska čitanka. II. popunjeno izda¬ 
nje. Priredio dr. M. Š e n o a. U Zagrebu 192Z Cijena 
Din 30.—. 

6. O. Andrije Kačića-Miošića Razgo¬ 
vor ugodni naroda slovinskoga. Izdanje pri¬ 
redio i predgovor o životu i radu Kačićevu napisao dr. 
Ferdo Nikoli ć. U Zagrebu 1923. Cijena Din 15.—. 

U nakladi: Djela Petra Preradovića. 
I. potpuno i kritično izdanje. Knjiga I. i II. Priredio dr. 
B Vodnik. Zagreb 1918. Cijena Din 80.—. 


C. Nastavni Vjesnik. 


»N astavni Vjesni k«, list za srednjoškolsku 
nastavu. Izdaje »Društvo hrvatskih srednjoškolskih pro¬ 
fesora« u Zagrebu. Može se još dobiti: Knjiga 14.—21. 
zatim 23., 25. i 30—34. Cijena pojedinoj knjizi Din 75.—, 


pojedinom svesku Din 10.—. Jubilarni svezak 
(knjiga 30. sv. 9. i 10.) stoji Din 40.—. Članovi društva 
dobivaju »Nastavni Vjesnik« badava, a članarina iznosi 
Din 50— na godinu. 


D. Omladina. 

»0 m 1 a din a., list za zabavu i pouku srednjoškol- Pojedini broj Din 5.—. Ovogodišnja .Omladina, ftfod 
ske mladež.. Mogu se dob.t. godišta 4.-9. po Din 40.-. XI. stoji na godinu Din 40.- 8 Pojedini broj D?nar a 5 - 

E. Izdanja Omladine. 

u zJA'^aCiK'^ K,r *"«"' h ' *~ Di „ «**•*.. o.b... ON. 

3. Dubrovački dvor, ilustr. Priredio dr. B. 

Cvjetković. U Zagrebu 1922. Cijena Din 15.—. 


Od svih cijena imadu knjižare 25 °/o popusta. 


Narudžbe se šalju samo na Društvo Hrv; srednješkofskih profesora 

Zagreb 6, pošt. pretinac 47. 

















